text:
KARAI KASANG LATA LA AI AMYU
Dr KhaLum
Chyum Laika hta rawng ai Karai Kasang (the God of the Bible) gaw, Abram hpe lata la nna Israela amyu hpe shi a amyu shatai la sai. (ish=man, ra=of, el=God) Karai Kasnag a amyu ngu ai lachyum rai nga ai. Karai Kasang gaw shi lata la ai amyu hpe Hkanan mung lamu ga jaw nna Abraham hpe ga sadi jaw ai hte maren , dai ni Israela amyu sha ni Ga sadi mung(Promised Land) Palestine hta nga nga ma ai.
Rai tim, AD 200o daram hta Abraham hpe Karai Kasang ga sadi jaw ai hpang shaning 430 tup Egutu mung kaw sa shingbyi shangun nna Mawshe prat hta bai woi shapraw wa ai. Dai etn hta mungkan ntsa e galu kaba ai mungdan ni gaw Miwa mung(Huang-ho civilization), India(Indus-Ganges civilization), Mesopotamia Crecent land(Tigris-Euphrates civilization), Egutu(Nile civilization), hte Greek civilization) rai ma ai. Karai Kasang gaw , shi lata la sai amyu hpe galu kaba dik mungdan langai mi hta hpaji amyu myu sa sharin hkam la na matu wunkat jaw sai. Karai Kasang masat da ai aten ladaw du yang Mawshe hpe paw pru shangun nna, shi a amyu hpe Egutu kaw na woi shapraw la sai. Shaning 40 nam mali e Ga Shaka amyu shatai la nna Yawshu hpe bai matu woi awn shangun sai. Yawshu woi awn nna Ga sadi mung (Promised Land) hpe bai wa gasat la ma ai. Yesu Hkristu a marang e Karai Kasang lata la hkrum sai Jinghpaw Wunpawng sha ni mung, dai ni mungkan ntsa na galu kaba dik ai mungdan ni hta bra nga ga ai. Anhte hpe Karai Kasang wunkat jaw nga ai rai nga ai. Lani kmi na nhtoi hta, moi na Israela amyu sha ni zawn anhte a jiwa ni hpe Karai Wa jaw ai buga hpe bai wa nhtang gasat madu la ra ai, nga nna Dr Zau Htung myihtoi htoi da ai.
Karai Kasang gaw, Kalang mi shi lata la sai amyu sha ni hpe galoi mung n kabai da ai. Five points of Calvinism hta Perseverance of the saints(Chyoi pra ai ni hpe makawp maga mazing ai) nga nna tsun da ai. Karai Kasang a amyu hpe hkra ai wa gaw, Karai Kasang a shinggan myisha hpe nan hkra ai wa rai nga ai. "Kaning rai nme law, zawnawng zawa up ai Yehowa ning nga ai: Nanhte hpe hkra ai wa gaw, shi a shinggan myisha hpe hkra ai majaw, n anhte a kaang e hpung shingkang tawn da ai hpang, nanhte hpe hpya lu hpya sha ai ni hpang de, shi ngai hpe shangun dat ai," nga ai(Zehkaria 2:8).Dai hta n-ga, Karai Kasang gaw, Abramhpe shaga ai shaloi,"Nang hpe shaman ai wa hpe ngai shaman ya na we ai, Nang hpe dagam ai wa hpe ngai dagam kau na we ai." nga nna tsun ai(NN12:3). Karai Kasang lata la sai amyu hpe shaman ai wa hpe Karai Kasang shaman ya nna, dai amyu hpe dagam ai wa hpe Karai Kasang dagam kau na ra ai.
Dai ni ten hta amyu Kaba ni gaw amyu kaji ni hpe mayu kau nna, masha amyu law law mat wa magang sai. Rai tim, Karai Kasang lata la hkrum ai amyu gaw, masha n law tim, mungdan kaji tim, ngang grin nga nna, dai amyu hpe mayu kau ai mungdan mahtang grit nem nna, hkoi mat nga ai. BC 722 ning hta Dingdung Israel mung hpe Assyria ni ssa gasat la kau ma ai. BC 586 daram hta Assyria ni hpe Babylon ni(dai ni Iraq)bai gasat dang la ma ai. BC 444 hkan Babylon hpe Persia(dai ni Iran) ni bai gasat dang la ma ai. Perssia hpe Greek ni bai gasat dang la ma ai. Greek hpe Roma ni bai gasat dang la ma ai. Roman empire hpe British ni up jahtum lai wa sai. Krarai Kasang a amyu hpe mayu kau ai Assyria mungdan dai ni kanang ta?
Amyu kaba ni hte mungdan kaba ni gaw amyu kaji ni, mungdan kaji ni hpe tutnawng up sha lu na rai yang, Miwa mung(masha wan 1000 jan) hte India mung(masha wan 1000 jan) gaw England mungdan hpe up sha na rai nga ai. Mungkan labau hpe yu yang, masha mung n law, mungdan mung kaji ai England mung gaw Miwa mung hte India mungdan hpe shanaing 200 up sha lai wa sai. America mungdan gaw dai ai asak 200 ning jang sha naw rai tim, moi BC 350-4000 kaw na htinghking ningli galu Kaba nna ring chying sai Miwa mung, India mung, Iraq(moi na Babelon), Egypt(Egutu), Greece(Heleni), hte Italy(Roma mungdan) ni a ntsa e, sut masa, hpyen masa, hpaji masa, mung masa lam amyu hku grau madang tsaw nga ai. Kadai shagrau shatsaw a ta? Britisha hkawhkam ni hkawhkam aya dang ga ahska (coronation) la yang Chyoi pra ai Chyum Laika hta dagam ma ai. American gumsan magam ni ga shaka (presidential oath) la yang Karai Kasang a chyum mungga hta Hpung Up sara ga shaka woi la ma ai. American dollar gumhpraw hta cent kaw na $100 je lap du hkra In God We Trust(Karai Kasang hpe anhte kam hpa ga ai) nga nna ka da ai. Karai Kasang hpe shagrau ai amyu hpe Karai Kasang shagrau nga ai. Karai Kasang hpe n-gawn n-sawn di ai amyu hpe Karai Kasang shingdu dat nga ai. Hkristu hta Karai Kasang a Israelka amyu ningnan tai ai Jinghpaw Wunpawng sha ni yawng Karai Kassang hta kam hpa nna asak hkrung shakut shaja sa wa ga.
KARAI KASANG A KASHA NI
DrKhaLum
Chyum Laika ni hta nna, nanhte htani htana asak lu la na re ai, nga nna myit myit dai majaw, dai laika ni hta mahtai hkan sawk yu yu rai myit dai: Dai laika ni nan nye a lam sakse hkam nga ai: Dai re ai mi , asak hkrung ai lu la na matu nanhte gaw ngai hpang de n sa mayu myit dai. (Yawhan 5-39-40)
Good girls go to heaven, bad girls go everywhere nga ai English ga na ga ai. Kaja ai masha sumsing lamu mungdan de du na ngu ai gaw majoi mi shadu ai she re. Hpa majaw nga yang kaja ai masha shagu sumsing lamu mungdan de shang lu na n rai. Karai Kasang a kasha ni sha sumsing lamu mungdan hpe sali wunli hkam la lu na rai nga ai. Nkau mi gaw, chyum laika na Lazaru hte saahti wa a ga shadawn hpe la nna, sutgan lu su ai ni sumsing lamu mungdan de n shang lu na, matsan ai ni sha shang lu na nga nna myit la chye ma ai. Nkau mi gaw, sutgan lu ai shabrang wa hpe shi a sutgan dut kau nna, matsan mayan ni hpe gam jaw nhtawm, Madu Yesu hpang de hkan na matu shaga ai shaloi graai yawn ai hte nhtang mat ai majaw sutgan lu su ai ni sumsing lamu mungdan de shang na hta gawla-uk mahtang samyit na hku lai na grau loi nga a hka! ngu tsun ai hpe la-kap nna, sutgan lu ai arang madu ni sumsing lamu mungdan de n lu shang na re, nga lachyum hpyan la chye ma ai.
Karai Kasang a sumsing lamu mungdan de shang lu na matu sutgan lu su ai, matsan ai hte n seng ai. Kaja ai, n kaja ai hte mung n seng ai. Mahte 5:3 hta,"Wenyi hta matsan mayan rai nga ai ni gaw, A lu ma ai; Kaning rai nme law, sumsing lamu a mungdan, shanhte a mungdan rai nga malu ai," ngu ai gaw Zake zawn sutgan law law lu su nna wenyi hta matsan mayanghkrum nga ai masha ni hpe tsun mayu ai rai nga ai. Wenyi hta matsan mayan hkrum ai hte ja gumhpraw sutgan matsan mayan hkrum ai kaga ga re ai hpe chye na ra ai. Ja gumhpraw sutgan matsan ai gaw sumsing lamu mungdan de shang na lakmat, passport hte visa ngu n mai myit la ai.
Sutgan lu su ai sahti langai mi, shing n rai, arawng aya kaba ai masha langai mi a lam na yu ai hte mu yu ai, n bung ai. Dai myitsu wa hpe mu yu ai hte shi hpe chye ai mung n bung ai. Dai wa hpe chye ai hte chye hkat ai mung n bung ai. Dai wa hte chye hkat ai lam hte hkau hkau ai n bung ai. Dai wa hte hkau chyap ai lam hte dai wa a jinghku majing tai ai mung garai n bung ai. Dai wa a jinghku kaja tai ai hte dai wa a kasha tai ai mung garai n dang bung madawm ai. Sutgan lu su ai wa, shing n rai masha kaba langai mi a sutgan salai wunli hkam la na wa gaw shi a kasha rai nga ai. Kaga masha ni kade kaja tim, kade myitsu tim, kade hpaji chye tim, kade kung hpan tim, kade tsawm htap tim, kade mying gumhkawng tim, mungkan masha ni a matu akyu rawng magam bungli hta kade daram daw jau tim, dai saahti wa, dai du kaba ai dum nta sutgan hpe sali wunli hkam la lu na n rai. Masha nkau mi Karai Kasang a lam n na yu ai. Masha nkau mi Karai Kasang a lam chye ai. Grai chye ai. Mahattma Gandhi mung Yesu HKristu a lam grai chye ai. Hkristan ni a arawn alai hpe n kam yu ai majaw Hkristan n tai ai nga ma ai. Madu Yesu prat na masha nkau mi Madu Yesu hpe grai chye ma ai. Rau nta e kaba wa ai kanau kajan ni Madu Yesu hpe kahpu ba langai mi hku grai chye ma ai. Hparishe, Sduke, Chyum Laika ka sara ni, Herod hkawhkam, Pilat hkawhkam ni Madu Yesu hpe mu yu ma ai. Chye mung chye nga ma ai. Masah nkau mi Madu Yesu hte hkau chyap ma ai. YudaIskarut gaw Madu Yesu hte masum ning chyen rau hkawm rau sa lai wa sai. Madu Yesu hpe chye ai ni, n chye ai ni, hkau chyap ai ni, rau hkawm rau sa ai ni law law masha kaja ni rai ma ai. Chyum laika grai chye ai ni lawm ma ai. Chyum laika ningkrin ni lawm ma ai. Grai matsan ai ni lawm ma ai. Shanhte yawng hte wa sumsing lamu mungdan de shang lu na ma ni?
Karai Kasang a sumsing lamu mungdan hta shang nna sali wunli hkam la lu na matu, Karai Kasang a kasha tai ra ai. Dai lam hpe Karai Kasang gaw Kasha shingtai Madu Yesu Hkristu hku nna ahkaw ahkang hpaw da ya ai. "Shi a amying ningsanghpe kam sham ai ni ngu ai, shi e hkap la mala ni hpe, Karai Kasang a kashu kasha tai lu na ahkang shi jaw mu ai. Dai ni gaw asai hte shaprat ai ni n rai, hkum shan a myit hte mung n rai, masha a myit maw ai hku hte mung n rai, Karai Kasang e shaprat ai ni she rai ma ai,"(Yawhan 1:122-13). Hanson gale ai Jinghpaw Chyum Laika hte Karai Kasang a kashu kasha ni ngu nna ka da ai. English Chyum Laika hta gaw children of God (Karai Kasang a kasha ni) ngu nna ka da ai. Gaja wa n ga yang, Karai Kasang gaw kashu lu ai n rai, yawng gaw Madu Yesu hpe hkap la kam sham nna Karai Kasang a kasha ni hkrai re ai lam Billy Graham tsun shadum ai.
Madu Yesu gaw anhte hpe jep ai tara kaw na shalawt dat saai majaw, anhte gaw sali wunli hkam la ging ai Karai Kasang a kasha ni tai wa ai lam, kasa Pawlu mung ka da ai(Galati 4:7). Gaja wa nga yang, Hkristu a marang e anhte gaw Karai Kasang bau la ai kasha ni(adopted children) tai nna, Hkristu hte rau sumsing lamu mungdan sali wuli hpe jawm hkam la ging ai ni tai wa saga ai (Roma 8:17).
Dai ni mungan ntsa e, Madu Yesu hpe n chye ai ni masha kaja grai nga nga ma ai. Dai ni gaw Hkristan ni hta grau myitsu nna, grau kaja ma ai. Mungkan shinggyim masha ni a matu akyu rawng ai magam law law hta grau ap nawng daw jau lu ma ai. Karai Kasang a mungga mung Hkristan ni hta grau chye ma ai. Moi na Hparishe, Saduke ni hte Chyum Laika ka ai sara ni mung Karai Kasang a mungga hpe shani shagu sawk tam ma ai. Rai tim, dai chyum laika ni hta tsun da ai Madu Yesu hpe shanhte n kam sham, n hkap la ma ai. Madu Yesuhpe hjkap la ai wa gaw, Karai Kasang a chyeju san san hte Karai Kasang a kasha tai lu ai majaw, sumsing lamu mungdan de shang lu na rai nga ai.
Nang gaw, Karai Kasang a lam n na yu ai wa kun? Karai Kassang a lam soi sam na yu ai wa kun? Karai Kassang a lam grai chye ai wa kun? Karai Kasang hpe mu yu ai wa kun? Karai Kasangh te rau hkawm sa yu ai wa kun? Karai Kassang a jinghku kun? Karai Kasang a kasha kun?
MASHA HKUM SAT
Dr KhaLum
Mungkan ntsa e makam masham nkau mi gaw nhtu hte sasana galaw nna Chyoi Pra ai majan ngu shamying ma ai. Hkristan ni mung dai masa hpe hkan nang nna Crusade majan gasat lai wa masai. Gaja wa nga yang, Hindu makam masham, Bukda makam masham, hte Hkristan makam masham gaw gumshem nna jahkrit shama ai ladat hte n re ai sha (A HIM SA) non-violence ladat hku sasana galaw ai makam masham rai nga ai. Tara Kanu 10 hta Masha hpe hkum sat et nga nna ka da nga ai(Pru mat 20:13). Madu Yesu mung dai Tara Kanu 10 hpe n jahten kau ai. Mahte 5:21 hta, Masha asak hpe sat lu na n rai nga ai ga hpe nanhte na yu manit dai, ngai mahtang nanhte hpe teng teng tsun made ai gaw Tinang a kahpu kanau wa hpe masin pawt ai wa kadai mung jeyang ai hte ging dan nga ai, nga nna tsun da ai. Shing ran 21:8 hta Masha sat ai ni gaw wan hte kan grung ai nawnghta ari hkrum lu na mara ai nga nna ka da ai. Hpa majaw ta nga yang , masha asak hpe sat ai wa kaw na asai hka hpe asak madu Karai Kasang bai hpyi na rai nga ai.
Karai Kasang mung masha sat nga ai n rai ni? nga nna masha nkau mi san chye ma ai. Karai Kasang gaw Hpan Madu re ai majaw dubu sama wa zawn, shi hpan da ai shinggyim masha ni hpe shi kam ai hku galaw lu nga ai. Anhte gaw asak madu n re ai majaw kam ai hku n mai galaw ga ai. Karai Kasang hjpe jeyang na kadai n nga sai. Karai Kasang gaw shi sat kau sai masha ni hpe bai jahkrung lu ai. Anhte gaw anhte sat kau sai masha hpe n lu jahkrung ai. Madu Yesu lahkawng lang bai du ai shaloi RAPTURE ten hta Chyoi Pra aini ngu ai shi hpe kam sham ai ni hpe jahkrung sharawt la na rai nga ai. Dai hpang shaning 1,000 lai nna Satan hte shi a salung sala ni hpe nsin htawng kaw na bai shapraw la ai shaloi Satan hte Madu Yesu a hpungni gasat hkat na rai nga ai. Dai hpang n kam n sham nna si mat ai ni hpe bai jahkrung sharawt la na rai nga ai. Ndai lang bai hkrung rawt wa ai ni gaw sumsing lamu mungdan de shang na n rai. Shanhte hpe tinang a mara hte maren je yang nna, byet mung n si, wan mung n nyip, wa wudik wurin ai shara, wan hte kan grung ai ngarai mung de jahkrat kau na rai nga ai. Madu Yesu gaw shi a sape ni hpe, hkum hkrang hpe sha zing-ri sat lu ai hpyen ni hpe hkum hkrit mu, hkum hkrang hpe sat nna wenyi hpe ngarai mung de jahkrat kau lu ai Karai Kasang hpe hkrit nga mu, ngu nna htet da sai.
Masha nkau mi gaw matai htang ai lam hpe grai sharawng ma ai. Yuda makam masham hta mung Myi a matu myi, wa a matu wa An eye for an eye, a tooth for a tooth nga ai tara hte maren hkan sa ma ai. Hkristan makam masham hta gaw mara dat ai lam hpe madung dat nga ai. Tinang hpe hpyen ai wa a maar hpe dat kau yang sha anhte a shut hpyit mara hpe Karai Kasang dat kau ya na matu hpyi mai nga ai. Tinang mung kapaw si, kaga masha law law hpe mung si shangun ai gaw masha sat ai mara amyu lahkawng lu nga ai. Tinang a asak hpe tinang n madu ai, Karai Kasang she madu nga ai. Tinang hkum hpe sat ai mara hte kaga masha hpe sat ai mara amyu lahkawng kap nga ai. Yuda Iskarut gaw Madu Yesu hpe dut sha ai mara lu dum nna tinang hkum tinang dau si mat ai. Dai lam hte seng nna Madu Yesu gaw Shi n shangai wa yang shi a matu grau kaja na rai nga ai ngu na tsun da ai. Dai majaw tinang shangai ai kasha ni hpe mung n mai sat ai. Tinang a hkritung na ma hpe jahkrat kau ai mung masha a asak hpe sat ai sha rai nga ai. Htingbu wa hpe si na de shawk bang kau dat ai mung masha sat ai mara hte maren rai nga ai. Tinang a myu, buga hpe maga ai ngu nna mung shawa masha si ai baw woi galaw ai ni mung masha sat ai lam sha rai nga ai. Tinang a htingbu wa hpe masin pawt ai mung masha sat ai mara hte maren re ai lam Madu Yesu tsun ai. Kadai wa masha sat ai mara kaw na lawt lu na rai ta?
Wudang ntsa e Madu Yesu a makau jen hkrum ai damya lahkawng Gystas and Dysmus gaw prat tup masha sat nna asak bau ai yan rai nga ai. Rai tim marai langai mi gaw si ningtawn e Madu Yesu hpe kam sham nna Dai ni jang nang ngai hte rau Hparadisu e nga lu na ndai ngu ai ga sadi hpe lu la nga ai. To err is human, to forgive is divine ngu ai ga malai hte maren shut hpyit ai gaw shinggyim masha shagu hta n lawt lu tim, myit malai lu nna tawngban yang, sanit shi lang htam sanit tim mara dat ya mai ai ngu sharin ya ai Madu gaw anhte hpe mara dat ya na rai nga ai.
Karai masa ga san(Theolgical and Christian ethical question): N kam n sham ai masha lahkawng hta na marai langai mi gaw kaga langai mi hpe sat kau sai. Sat hkrum ai wa gaw Madu Yesu hpe n kam sham ai sha si wa ai majaw yubak ngarai de shang na rai nga ai. Rai tim, masha sat ai wa gaw myit malai bai lu nna Madu Yesu hpe hkap la kam sham ai hpang asak ugut gu ai hpang si mat ai. Masha sat ai wa mahtang myit malai lu nna Madu Yesu hpe kam sama i majaw Hkye hkrang la hkrum nga ai. Ndai gaw chye na yak ai Karai Kasang a lam rai nga ai. (Salvation is a mystery of God).
MAIGAN SASANA
Dr KhaLum
Amyu htunghking n bung ai masha ni hpang de sasana sa yang dai amyu masha ni a htunghking hpe hkungga ya ra ai. Shanhte a lusha hpe n mai matsat ai. Shanhte hpe tinang a ga sharin ya na malai shanhte a ga hpe mahtang anhte sharin la nna shaga ra ai. Shanhte daw jau ai malu masha ni he sha ya ra ai. Shanhte a yu ngwi nsen hte hpun palawng hpe shagrau masat chye ra ai.Shanhte a shachyen shaga lai ladat, shanahte a htung hking bu hpun palawng ni hpe hkungga la ra mawn sumli chye ra ai. Dai n rai yang dai amyu masha ni hku nna nang hkaw tsun ai kabu gara shiga hpe n hkap la mayu na rai nga ai.
Lang mi na sasana sara langai mi gaw bu hpun palawng atsawm n bu hpun ai masha amyu mi hpang de sasana shang na matu ap nawng ai da. Dai amyu masha ni bu hpun palawng kachyi chyi sha bu hpun ai lam sharin la nna shi a prat dep bu hpun palawng ni hpe raw kau sai da. Dai hpang shi sasana shang na amyu masha ni a bu hpung ngu na sumpan pa kachyi mi sha dagap bu nna sa sai dai. Dai nam kahtawng na amyu masha ni mung sasana sara du na lam na ai majaw kahtawng masha yawng tsawm htap ai bu hpun palawng hkum hkum bu hpun nna hkap tau la na pru sa wa masai da. Kahtawng masha ni hte sasana ara hkrum ai shaloi, bu hpun palawng n bu hpun ai sasana sara shi hkrai sha rai taw nga ai hpe mu lu ma ai da.
YESU A LAKLAI SHAI AI LAM(The Uniqueness of Jesus)
Dr KhaLum
Mungkan ntsa e makam masham ningbaw ningla ni law law nga ai kaw na Madu Yesu gaw Hkristan makam masham a ahkyak npawt ningbaw key person rai nga ai. Madu Yesu hta kaga makam masham ningbaw ni hte shai hkat ai laklai ai atsam ningja ni nga ai.
(1) Madu Yesu gaw shinggyim masha kanu hte kawa kanawn nna shangai wa ai n re ai lam Mahte laika hta ka da ai.
(2) Madu Yesu gaw shinggyim masha sa tai tim npawt nhpang yubak original sin n rawng ai.
(3) Madu Yesu gaw asak 33 ning hkrung ai laman hta machyi makaw ana ahkya n kap ai.
(4) Madu Yesu gaw dinghku n de ai.
(5) Madu Yesu gaw kashu kasha aru arat n nga ai.
(6) Madu Yesu gaw kaja ai hpa n pru ai Nazaret mare hta kaba wa tim yubak n galaw ai.
(7) Madu Yesu shangai wa ai gaw shaning 600 tau hkrau myihtoi htaoi da ai hte maren hkrak shangai wa ai(Esaia laika).
(8) Madu Yesu gaw Mihka 5:2 hta myihtoi htoi da ai hte maren Bethlehem mare e shangai wa ai.
(9) Madu Yesu gaw shinggyim masha ni a yubak mara hpe gun kau ya nna wudang ntsa e gawng malai hkungga tai let si hkam ya sai.
(10) Madu Yesu shangai ai shaloi sinpraw mung de na hpaji rawng ni (hkawhkam ni re ai mung nga ma ai)shagan kaba dan pru ai hpe mu mada nna tam sa wa ma ai. Ma Yesu hpe mu tam ai shaloi nawku nna kumhpa sak jaw ma ai.
(11) Ma Yesu hpe amying shingteng jaw dai daw ai shaloi Yerusalem nawku htingnu de Simun dingla hte Anna gaida gumgai sa mu nna ma a lam myihtoi htoi ma ai.
(12) Madu Yesu gaw sumsing lamu mungdan a lam ga shadawn amyu myu hte hkaw tsun dan ai.
(13) Madu Yesu gaw hpan madu Karai Kasang a lam azin ayang tsun sharin ya ai.
(14) Madu Yesu gaw matsan mayan grit nem ai dinghku hta shangai wa nna yu maya masha langai mi hku kung hpan kaba wa tim, masha a man, Karai Kasang a man hta e myi man pa nga ai.
(15) Madu Yesu gaw Yuda amyu masha hta shangai wa tim moi chyaaloi nhkoi kaw na nga nga sai lam tsun ai.
(16) Muk manga hte nga lahkawng hpe shaman nna masha 5,000 hpe kalang, muk sanit hte nga kaji loi mi hpe masha 4,000 hpe kalang lu sha daw ai.
(17) Galile nawng panglai hka ntsa e hkawm ai.
(18) Nbung laru hte Galile nawng na hkaleng hpe daru nna jasim kau ai.
(19) Myi n mu ai ni, na n na ai ni, manggang kap ai ni, namling ling ai ni, katsing si ai ni, ma mu mu ai ni, sai htaw ai ni, mashi htingkung ai masha, hkali machyi hkrum ai Petru a kani, hte machyi ana amyu myu hkrum ai ni h pe shamai ya ai.
(20) Nat shung ai ni hpe nat shachyut kau ya ai.
(21) Si mat ai masha ni hpe bai jahkrung ya ai,(Ya-i--ru a shayi sha asak 12 ning numsha ma, Na-in mare na gaida kasha shabrang, Behtani kahtawng na Martha yan Mari a kayung Lazaru).
(22) Wudang ntsa e ntsa e jen da hkrum yang shi hpe jahpoi asawng ai ni a mara hpe dat kau ya nna Kawa Karai Kasang kaw mara raw akyu hpyi nem ya ai,(Father, forgive them for they know not what they do).
(23) Yubak kap ai ni a mara hpe shi na raw dat kau ya ai.
(24) Madu Yesu wudang ntsa e nsa hti ai shaloi hkying hkum masum(12:00 noon -3:00 p.m.) mungkan ting nsin chyip rai mat ai. Yesurassalem amre nawku htingnu kata na nba grang ga je mat ai.
(25) Madu Yesu si hkam nna masum ya rai yang shi tau hkrau tsun da sai hte maren bai hkrung rawt wa sai.
(26) Si ai ni kaw na bai hkrung rawt wa ai Madu Yesu hpe sape 10(Htawma hte Yuda Isakarut n lawm), sape 11( Htawm lawm, Yuda Isakarut n lawm), Yaku, lamu de lung wa ai shaloi sape marai 120 hkan mu dat ai, dai hpang sape 500, dai hpang Petru, dai hpang Pawlu Damasku mare du mahka na lam ntsa , hpang jahtum Yawhan shingran mu ai.
(27) Yerusalem makau na Tsanlun bum Bethpage kahtawng shara mi hta Madu Yesu lamu de lung wa ai hpe Galile masha ni hkan mu dat ai zawn lani mi bai yu sa na lam tsun da ai.
(28) Madu Yesu sumsing lamu mungdan hta nga shara wa lajang da nna bai du sa wa ai shaloi shi hpe kam sham ai sape hpung masha ni hpe shi hte htani htana rau nga na matu sumsing lamu mungdan de woi la na ga sadi jaw da ai.
(29) Hpang jahtum nhtoi a lam, tara dara hkrum na lam, ngarai mung a lam azin ayang tsun dan ai.
(30) Madu Yesu gaw shi hpe hkap la kam sham ai ni yawng Karai Kasang a kasha ni tai nna tara dara ai kaw na lawt lu na lam tsun da sai.
(31) Madu Yesu gaw shi hpe mu ai wa Karai Kasang hpe mu sai ngu tsun ai.
(32) Madu Yesu shangai wa ai majaw mungkan hta AD(Anono Domini=Madu a shaning) hte BC(Before Christ=Hkristu a shawng) ngu ai ladaw shanan hpe mungkan ting jai lang wa sai.
(33) Madu Yesu paw pru ai gaw shaning 2,000 ning sha naw rai tim dai ni mungkan masha wan 6,000 jan hta na kaang hkup daram Hkristan masha ni rai nga ai.
(34) Mungkan ntsa na makam masham amyu yawng hta Hkristan makam masham hpe hkap la ai masha law dik rai nga ai. Muslim ni wan 700 jan hte Hkristan a lawu hprut (second largest group) hku hkan nang nga ai.
(35) Hkristan sasana nshang ai mungdan n nga sai.
(36) Hkristan sasan n shang ai masha amyu n nga sai.
(37) Madu Yesu a lam ka da ai Chyoi pora ai Chyum laika buk(Holy Bible) gaw muingkan ntsa e ga amyu law dik hku gale da ai laika buk byin nna record shadang du nga ai.
(38) Chyoi pra ai Chyum laika gaw dip shapraw dik(most published) hte dut gyawm dik(best-seller) laika buk tai nga ai.
(39) Madu Yesu hpe hkap la kam sham ai wan wan sen sen hti ndang ai yubak masha ni n hkru n shawp ai kaw na mungkan masha ni hpe woi awng ai ni tai wa ma ai.
(40) Madu Yesu hpe kam sham ai Hkristan mungdan ni mungkan hta chye chyang kung hpan lu su nga mu nga mai nhpaw n ya asak hkrung lam lu la nna mungkan masha ni hpe lam woi ai ningbaw ningla hpu shawng hpu ba ni tai nga ma ai.
Nawku htung yawng hta masha hkum sat, masha arai hkum lagu, masha num hkum shaw, manawn masham hkum rai, taw ra matsan dum nna shada karum hkat mu, kaja ai amu galaw mu, tinang a kanu kawa hpe hkungga lara di mu, ngu ai lam ni bung ai majaw sha Hkristan makam masham hte kaga makam masham maren sha re ai ngu naw tsun lu na rai kun?
HKAWHKAM LU AI AMYU
Dr KhaLum
Mungkan ntsa e hkawhkam lu ai mungdan ni hpe Kingdom ngu shamying ma ai. Ga shadawn Kingdom of Thailand, Kingdom of Cambodia, Kingdom of Sweden, Kingdom of Nepal, United Kingdom etc. rai nga ai. Hkawhkam lu ai amyu ni nga ai hte maren hkawhkam n lu ai amyu ni mung nga nga ai. Nkau mungdan ni gaw maigan mungdan na amyu masha ni sa gasat dang la kau ai majaw hkawhkam shamat kau ma ai. Anhte Jinghpaw Wunpawng sha ni hte moi hkawhkam lu yu sai kun? n lu yu ai kun? hkrak n chye lu ga ai. Rai tim, Gumchying Gumsa du ni up hkang ai duwa prat ngu ai nga lai wa sai. Masha nkau mi gaw Jinghpaw Wunpawng sha ni hpe hkawhkam n lu ai amyu ni ngu nna yu kaji ake kabye chye ma ai. Jinghpaw Wunpawng amyu masha hta na mung nkau mi gaw tinang amyu hpe yu kaji nna masha ni e Kachin ngu mu chye kau na pyi hkrit tsang ai majaw maigan amyu masha ni a lapran e du ai shaloi Roma du yang Roma ni zawn nga, bu hkawt kaw buhkawt, bu ren kaw bu ren nga nna gayau gaya makoi rawng mat chye ma ai. Ndai zawn re ai masha ni tinang a amyu masha ni a matu gade daram woi awn lu na ma ai kun?
Kabu hpa shiga gaw ndai Hkrismat shata hta mungkan masha ni a matu si hkam nna hkye la na shangai chyinghkai wa sai Madu Yesu hpe hkap la kam sham ai masha ni yawng Karai Kasang a kasha ni tai lu ai ahkang lu la ai lam rai nga ai. Chyum laika hta Karai Kasang gaw nga yawng nga pra hpe hpan tawn da ai nna up hkang nga ai hkawhkam rai nga ai lam tsun da ai. Madu Yesu hpe hkawhkam rai , n rai Pilat san ai shaloi, Madu Yesu gaw hkawhkam re ai lam htai sai(Yawhan 18:37). Hpang jahtum Madu Yesu gaw hkawhkam ni a Hkawhkam, madu ni a Madu tai na lam tsun da ai(Shingran 19:16). Dai majaw Madu Yesu hpe hkap la kam sham ai Jinghpaw Wunpawng sha ni gaw hkawhkam ni a Hkawhkam Madu Yesu a amyu tai wa sai. Dingla ugut gu nna n-gun lagaw yawm wa n chye ai, si mat n chye ai, maigan amyu masha ni e rim la nna daru magam aya n kashun la kau ya lu ai htani htana a hkrung nga ai Hkawhkam Karai Kasang a kasha ni tai lu sai. Myi man kaji na lam naw nga a ni? "Nanhte chyawm gaw, nsin kata de nna shi a mauhpa nhtoi de nanhte hpe shaga bang wa ai wa a dan hkung ai magam hpe shabrawg dat ya myit ga, lata la ai amyu, hkawhkam hkinjawng ni,chyoi pra ai amyu baw hte, Karai Kasang a lahku ang ai masha ni rai nga myit dai. Nanhte mung shawng e amyu rai nga myit dai n rai; ya chyawm gaw Karai Kasang a amyu rai wa manit dai; shawng e chyeju hkam la manit dai n rai, ya chyawm gaw , chyeju hkam la manit dai,"(I Petru 2:9-10).
Hkawhkam a shayi shadang sha ni hte hkawhkam a dinghku masha ni (Royal Family) tsun shaga ai ga gaw yu maya masha darat daroi ni tsun shaga ai ga hte shai nga ma ai. Ga shadawn: Myen hkawhkam ni gaw kawa hpe aba shing n rai ahpe n ngu ai sha hkami daw, kanu hpe mung ame, shing n rai me me n ngu ai sha, me daw, kahpu hpe ako shing n rai ko ko n ngu ai sha naung daw, kanau hpe mung nyi le n ngu ai sha nyi daw, kajan hpe mung nyima n ngu ai sha hnama daw, ngu nna shamying shaga ai lam mu lu ga ai. Hkawhkam wa shat sha ai hpe mung htamin tsa de n ngu ai sha tsa daw hkaw de ngu tsun ma ai. Hkawhkam wa yup ai hpe mung eik de n ngu ai sha tset daw hkaw de ngu shag ma ai. Hkawhkam wa si ai hpe the de n ngu ai sha, nat ywa tsan de ngu ma ai.Dai hte maren shanhte a shamu shamawt ai sat lawat ni mung yu maya mung masha ni a shamau shamawt ai sat lawat hte shai nga ma ai. Hkawhkam wa hte hkawhk a dinghku masha ni bu hpun sumraw ai bu hpun palawng ni mung yu maya mung masha ni bu hpun ai labu palawng hte shai nga ma ai. Dai hte maren hkawhkam ni a Hkawhkam Madu Yesu hpe lu la sai Jinghpaw Wunpawng sha ni mung Hkristan ni a tsun shaga, shamu shamawt ai sat lawat arawn alai ni hpe shani shagu na asak hkrung lam hta dan dawng shangu n ra nga ai. Jinghpaw ga sha rai tim wenyi hte seng ai Hkristan Jinghpaw ga rai ra nga ai. Shani shagu sha ai lu sha mung Hkristan makam masham hte nhtan n shai ai lusha hpe sha ra na rai nga ai. Bu hpun ai sumpan maren sha rai tim chywi hpun ai design gaw Hkristan makam masham hte bung pre ai design maka rai ra na rai nga ai. Dai hku n re ai sha, bu hkawt kaw bu hkawt, bu ren hta bu ren ngu nna n kam n sham ai amyu masha ni hte maren lu sha, bu hpun, tsun shaga, shamu shamawt yang hkawhkam n lu ai amyu zawn mu mada ai hkrum na rai nga ai. Dai zawn mu mada hkrum yang Madu Yesu a sakse kaja ntai lu nga ai. Kade a mara ngu na kun?
SAGU TAI AI
(Dr KhaLum)
Moi shawng de Hpung masha dinghku langai mi kaw na la sha ma langai mi gaw Hkrismat shata December praw langai ya kaw na shana shagu nawku jawng de Hkrismat pyazat (Christmas Pageant) man man sa shaman ai da.
Hkrismat du na shawng shana (Christmas Eve) December 24 ya shana HKrismat pyazat madun ai shaloi kanu kawa hte nta masha yawng sa yu ma ai da. Rai tim, Hkrismat pyazat ngut hkra shanhte a nta na la sha ma hpe pyazat kaw n mu lu ma ai da.
Nta de du wa yang kawa gaw kasha hpe san ai da.
Kawa: Ma Brang, nang ya hte tup Hklrismat pyazat sa shanman ai nga nna shana shagu nawku jawng de sa mat mat re ai. Dai na Hkrimat pyazat kaw n mu ai.
Kasha: Awa, ngai sagu tai ai.
Nawku hpung sasana magam hta Karai Kasang hta lai nna kadai n mu n chye ya ai magam gun ni grai nga ai.
NAWKU JAWNG KAW HKRAK AI
Dr KhaLum
Chyum jawng sarama kaba langai mi gaw shi a shayi sha hpe nta e galu galang sharin sahga ai da.
Shaloi kasha numsha gaw ndai hku bai tsun sai da.
Kasha: Anu nang nawku jwng kaw tara hkaw ai grai hkrak ai, Nta kaw hkaw ai n hkak ai, ngu ai da.


c: text/html

text:
CHYINGHKAI WA A WUNPAWNG MUNGDAN
Chyinghkai Wa a Wunpawng Mungdan
Shawnghtawk Tsing Pan
( Issue 8 na matut )
“Ashawng gade n na yang bai mai tsai wa na re. Dai shaloi Ashawng hpe mungkan htaq tsawm htum ai Wa ni a Wunpawng mungdan de woi wa na yaw. Ashawng a prat hta nachying myit dik ai lam hkam sha lu na re”nga ai n-gun jawq ga rai lu ai. Ngai mung Chyinghkai Wa a dai n-gun jawq ga majaw, myit dik dum let shakut nna mani sum di dan yang, Chyinghkai Wa mung myiprwi matep let mani sum di dan nna, ngai hpe shakram kau da ai re.
Dai hpang, 7:00 pm daram hta Chyinghkai Nu Vasana hte kanau ni ahkum ara rai du sa nna, ngai hpe jawm shalan shabran shaga shajang ma ai.Ngai gaw shanhte na hkra nsen n lu shapraw sai raitim, shakut let shanhte hpe mani sum di dan nngai. Daihpang, 8:03 pm hta, nye hkum hpabaw byin wa sai kun? Ngai n dum n chye lu tim, Chyinghkai Nu hte kanau ni maroi nni ai zawn hkrap garu shajang wa masai. Ngai gaw shanhte hpe yu mau kau da nhtawm, dai shana jang tsirung kata kawq na shinggan de shanhte hte tsan tsan pru mat wa nngai.
Tsirung shinggan du yang, yinam ta a katsi bungli ni gaw ngai hpe hkap tau hkalum la mi ai. Ya she nye a hkumhkrang myit masin Wenyi ni gaw, aten naqnaq machyiq makawq hkam sha ai lam tsepkawp hkoi mat ai hte atsang awang ngu let, shadawn n dang hkra dam la ai lamu ganghkau e singkaw mi n tu timung, wanglu wanglang pyen pyaw hkawm nga ai ngu hkam sha wa nngai. Nye a makau grup-yin kawq ngai tsawqra dik ai Chyinghkai Wa mi lawm kun?ngu, asoi yu tim n mu mada ai majaw, Oh! shi ahkyak zuphpawng langai de she sa mat wa sai re wa ngu, myit dum dat ai hteq Chyinghkai Wa n lawm tim, du mayu la ai Chyinghkai Wa a Wunpawng mungdan de ngai hkrai shingtai n du du hkra pyen pyaw hkawm mat wa sana ngu nna, Bangkok a Dingdung maga de man yawng let, gajawa pyen pyau mat wa ni ai.
xxxx
Ngai gaw Myen Mungdan jarit de shang mat wa ai hte, Sam Mung du mat wa sai. Sam Mung a dingdung maga de tungtung bai matut pyen pyau mat wa yang, Chyinghkai Wa tsun ga ai Wunpawng mungdan a dingda daw ngu na Sammung na Sinli, Mungmyit ga re hpe dum dat nngai. Shingrai, ngai myit lawm ai hte dai Wunpawngmungdan dingda daw hpe ntsa lam maram dat yu yang, lawuq na hkaqshi hkaqwam hkaqnu ni tsit lali ai bum kaba nkau mi hte bumkrin nkau mi hpe shana ningsin hta, prip lala re ai lamu kap shagan kasha ni a nhtoi kata, myapmyap rai mu lu nngai. Ngai hpe lam woi madun sanglang tsun dan ai masha n lawm timung, ngai hkrai ngai dai hkaq kaba ni hte bum kaba ni a mying ni hpe chye da we ai.
Sinpraw jarit de dingdung kaw na dingda de lwi hkrat wa ai; sakhkunghkaq, Sinna maga kanu mungdan lapran hku dingdung de na dingda maga lwi hkrat wa ai; Nmauhkaq, Sinpraw kawq na Sinna maga de lwi hkrat wa ai; Namtuhkaq, Sinna de na sinpraw maga Sakhkaq de lwi bang wa ai Namsahkaq, Kuthkai kaw na Namtuhkaq de lwi bang wa ai Namhkaihkaq ni gaw, singgyi singgaw lwi shajang nga ma ai. Dai hta n-ga, ngai n chye ai hkaqshi hkaqwam ni lawlaw mung naw lwi singgaw nga ma ai.
Bum kaba nkau mi gaw, Namhkam-Namtu lapran na Sinlibum, Mungmau ntsa na Bangnang Bum, Muse ntsa na Manglang Bum, Nbawpa ntsa na Shwiziwa Bum, Munggu-Sinna na Loijang Bum, Munggu ntsa na Loilum Bum, Mungji ntsa na Banglum Bum, Mungji Sinpraw na Loiwang Bum, Kawnghkah sinpraw na Loichyuk Bum, Mungne Sinna na Lunghtang Shawho Bum, Kuthkai Sinpraw maga na Bumsumshi, Nahkun Sinna maga na Loiwinhkam Bum, Nampanghkaq ntsa na Sengja Bumrun, Huhkyuk sinna na Htanhpa Bum, Mungmaw sinpraw na Hkaqlai Bum, Nanjarap Sinpraw maga na Loidau Bum ni gaw, Abum alang marit maroi rai bum Tsaw bum nem ni nsin kata dandan lengleng sinsin mangmang rai mu mada nga ai.
Shana tup ndai zawn Wunpawng mungdan a dingda daw ngu na Sammung Sinli, Mungmyit ga hpe ntsa lam pyen ningwan hkawm dam ai ngai, hkraishingtai rai daw ngu yang, makau mayang hkan e, “Pit-pit-pit”nga ai nsen hpe shapraw let nye makau htephtep hkan, nsin ugalang kasha ni wa, ngai hpe shinggrup nna manang shatai let hkan pyau nang nga ma hka! Ngai mung n-gun grau lu wa ai hte loimi grau tsawt rai tsaw nna grau lawan ai hku pyen pyau dan yang, shanhte mung ngai hpe shing-rau nna dep hkra hkan pyau nang ma ai. Dai ten hta ngai kadai wa hpe mung n dum n shai n marit, myit n dik ai lam hpa n nga ai sha, Chyinghkai Wa a Wunpawng mungdan hpe chyam hkra du hkawm mat wa sana ngu let, n dum shami Wunpawng mungdan hta Inglik prat kaw na mying gumhkawng ai Sinlum Bum ntsa mayan de du mat wa ni ai.
Sinlum Mawlachya Bum lagaw kaw nna, Nralunghtawn de lwi yuq wa ai hkaqshi hpe Hkaqhpraw Hkaq, Nraqlunghtawn de sa ai lam a pai maga lwi ai Hkaqhprawhkaq hpe shing-rau nna, hkra maga lwi mat wa ai hkaqshi hpe Tuhkaq nga ma ai. Pangmu Kahtawng lahta e lwi di lai wa ai dai Tuhkaq gaw, Tudumsi ni lawq malawng rawng shanu nga ai majaw, Tuhkaq ngu ma ai lam chye lu ai.
Sinlum hte Maru kahtawng lapran lwi ai hkaq hpe Hkaqyahkaq nga ma ai. Ndai Hkaqyahkaq gaw Sinlumbum kaba hte Sinlum kaji lapran hku lwi yuq wa nna, Namhpak-rum e hkyawm, Namhpak-rum tsaw kaw na hkrat ai hkaqbunsi ni gamang ai hkaqshingna htaq janlagaw htan bun ai majaw shani shagu n-goilatum ding-yang agran nga ai hpe mu lu ai lam chye lu ai. Shingrai, rum a lawu de Tahkaw hkaq e sa zup nga ai hpe mu lu ai.

robotstxt: allowed

filter: keep


text:
时间:2016-08-14 21:27:48 来源:德宏团结报
Sakhkung mungdo hta shata 8 shang wa ai ko nna,Htaifung bungga “Nyi tan”e wahkya hkra ai majo, Mangshi myu, Lengho ginwang hta marang manu mana htu gaba wa nna, moru gaba wa, bum nrut gyi re tsin-yam ni byin pru gajang nga ai, ndai lang na moru tsin-yam hta shawa masha ni a sutrai ,hkai nmai ni manu mana jahten shaza hkra kau hkrum sai.Mungdo pati rapdo asuya ni go tsin-yam hkrum ai hte hkyehkrang lam lawan ladan rai madun shapro dat sai. Lawu de sumla shiga hku nna shadan dan na .
Tsin-yam hkye hkrang masha ni Lengho ginwang Mantung gat mare na tsin-yam hkrum shara ko mahkrai galo hkrai nga ma ai.
Mangshi“8.04”moru tsin-yam hta n mu tam mat ai masha hpe nhkring nsa hkra tam nga ma ai.
Jahpang gat mare hta tsin-yam hkrum ai hpang, ganbu shawa masha ni hkye hkrang lam galo nga ma ai.
Lengho ginwang moru tsin-yam hkrum ai gahtong ko shawa wumli makop dap nisa garum nga ma ai.
Hpyen du hpyen ma ni Lengho Ta zhin jai ni hpe sa garum la nga ma ai.
Mungdo sharot zinghka dap ni tsin-yam shara de garum kuamhpa sa jo nga ma ai.
Ganbu shawa nasha ni Sanhtaishan tsin-yam shara de sa hkye hkrang garum nga ma ai.


text:
Madung hku nna tang madun hpyi shawn ai lam ni gaw,
(1) Thein Sein Asuya kaw nna, Jinghpaw Wunpawng amyu sha ni hpe amyu shamyit
masing kaba hte sat nat roi rip dip sha nna, majan baw nga ai hpe ahkyak la ya na.
(2) Thein Sein Asuya kaw nna, Jinghpaw Wunpawng Amyu shayi sha ni hpe shinggyim
ahkaw ahkang tawt lai let, atik anang roi rip ai, zing-ri sat kau ai, shamat shamyit kau
ai manghkang ni hpe sawk sagawn shapraw ahkyak la ya na.
(3) Thein Sein Asuya kaw nna Mungkan Tara Upadi hte tsep kawp pat hkum da ai
Shingja laknak ( Dadu ) ( Chemical Weapons ) the Wunpawng Amyu sha ni hpe zing
ri jamjau jaw nga ai manghkang ni hpe ja ja ahkyak la pat hkum ya na.
(4) Munghpawm Mungdan kata na “ Masum brum mung masa lam yan “ ni hpe lawan
bawnban jahkrum nna byin tai awngdang wa lu hkra lapran tsap shang lawm ya na.
(5) Jinghpaw Wunpawng hpyen yen tsin-yam masha ni hpe garum madi shadaw la sha
jang na lam ni hpe aja awa tang madun hpyi shawn lai mat wa masai.Readmore+++click on+++


text:
Denmark mungdan hta e Kachin IDP and Refugees ni a matu ngu yaw shada let, A lu tam lamang hpe Dec,10 ,2011 hta e Hpu nau Mon ni woi awn let Hpu nau hkang ni hte Danish dakkasu jawng ma ni hte Redcross Ramma u hpung ni pawng gumhpawm n htawm stageshow galaw let malu masha ni dut nna galaw sa mat na lam Mon myusha ningbaw slg, Be Htaw tsun shana wa ai hku re,,
Slg ,Be Htaw kahtap tsun dan wa ai gaw,, Ya ten hta e Munghpawm myen mung Hpe Mungkan maigan masha ni kawn mu mada nga ai hku galai shai taw ai n re ai sha Daw Suu Kyi u hpung ni hte Myen Asuya ni a galai shai ai lam ni gaw teng man ai galai shai ai lam n re ai hpe Mungkan kaw nga ai ni chye wa hkra hte Bawsang hpu nau Kachin ni hpe laja lana kasat shamyit taw ai lam ni hpe mungkan kawn chye wa hkra ngu nna yaw shada ai nga tsun wa ai,, Kachin state hta Byin ai lam ni gaw anhte Baw sang hpu nau ni yawng kaw hkra machyi ai lam rai nga ai nga nna mung tsun wa ai, n dai lamang aq Gabaw gaw Help! Kachin ngu ai gabaw re n htawm dai lamang hta e Lu hpa hku nna Beer jakrung kaw na ni gaw Beer hpe a lu jaw ya nna Soft drink hpe gaw Redcross kaw na ni a lu jaw ya na lam mung na lu ai,, dai kaw a lak mi lekmat gaw n dut ai sha sa ai masha ni hpe malu masha dut nna a lu lahkawn na hku re nga ai,Alu mung lak san hta shinggin na re ai lam, a lu 200 Kroner lahta de jaw ai ni hpe gaw hkapla lu ai masat laika pa hpe jaw na hku nna mung lajang da ai lam hpe na chye lu ai,,
Dai re ai majaw mungkan shara shagu de nga ai Ethnic hpu nau ni hte anhte Bungli jawm galaw let UNFC hpe shangang sa nna anhte aq padang hkrunlam majan masing hpe awng dang hkra shakut sa wa ga,,
Ya ten shiga a myu myu na ai ten hta myit n shut n shai ai sha KIO Ginjaw de mung a ding tawk matut mahkai hpaji jaw let anhte a kraw hta teng sha ra sharawng taw ai Awmdawm shanglawt de, Pandung bung ai hpu nau ni hte jawm shakut sa wa ga law,, KIA ,,,UNFC kahprai n mai sai,, Mung masha nanhte hte Rau re sai lam hpe shara shagu mu mai sai hku re,,
Ya ten Bawsang ni yawng gaw KIA hpe kam-hpa nga sai,, dai majaw anhte Kachin hte UNFC mung policy ngang kang ra sai lam n dai zawn shara shagu kaw e jawm shakut taw ai hpe anhte yawng n gun lu na chyelu na matu shiga hpe shalai dat ai,,
Shanglawt Awng Padang,


text:
skip to main |
skip to sidebar
MAT WA HKYEN SAI.
1-Mung masa.
Mungkan hta masha daw wa daw tsa hpe si shangun lu ai zawn kalai shai lawan dik shangun lu ai gaw mung masa tara hkrang masing rai nga ai.mung masa tara hkrang kalai shai ai masing a jaw masha law law gaw ninghkap ninggun madun si hkam ai zawn maga mi de masha law law hpe kalai shai sha ngun nga ai .
2-Makam masham.
Dai ni makam masham a majaw mung masha law law si ru nga ai zawn masha law law kalai shai nga ai .makam masham n’bung ai jaw langai hte langai hka bra,n’htuk n’htak hpyen tai sat sharu hkat nga ga ai zawn langai hte lngai n’chye hkat ai ga n’hkrum myu n’bung lamu ga mungdan n’bung ai tim rau u hpung nawng hpawng de galung nawku lu nga ga ai.dai ni makam a jaw chyalai shinggan myit masa ni pru wa ai jaw makam n’bung ai ni hpe myu htum sat sharu nga ma ai.ya ten mying kaba dik ai ISIS Isil hpung ni hpe kasi hku sawk sagawn yu la mai nga ai.dai hte maren madu a kabu kara shi ga a majaw mung masha sen wan lam kalai shai nga ai .
3-Du hkra ladaw hte ana zinli.
Mabyin du hkra ladaw hte ana zinli a majaw shinggyin masha urum byin hkrum hkra chye nga ga ai zawn masha law law gaw n’gaw htawt prat kalai shai ra mat chye nga ai .du hkra ladaw kalai shai ai a marang e n’bung laru n’nang nawn,wan hpyen,hka hpyen,ni byin masha law law gaw chyahkring na jan hte sha siru sihtum mat ai.Dai ni anhte shinggyin masha ni shadu nga ai gaw hpyen majan ana zinli a majaw masha malawng si hkrung si htan hkrum ai ngu sawn la nga ga ai re kaja nga yang n’dai majan a ningpawt hpe bai sawk sagawn yu ga nga yang madung gaw du hkra ladaw kalai shai ai hpe shinggyin masha ni gaw n’dum shami yu shalai kau ai zawn byin nga ai .dai gaw dai ni anhte mungkan shinggyin masha ni htum mat wa hkyen ai a madung manghkang ningma rai nga ai.Mungkan a shawng na labau shingdu labau ni hpe bai n’htang gawn yu ai shaloi mungkan e nga prat lai wa ai du sat ni dai mat mat wa sai zawn anhte shinggyin uhpawng n’kau mi mung dai zawn byin lai wa nga sai re ya mung byin matut nga ai.[DAINUSAW-KINGKAWNG -GAWZILA] zawn re du sat nigaw hpa majaw mat htum ai kun?Mungkan lamu ga gaw shangai jat n’lu ai hta n’ga lani hte lani pyi grau grau yawm wa nga ai raitim shinggyin masha nig aw lani the lani shangai jet lu sha jahpan jat rai gat law gun rai malu masha ni gaw lani hte lani grau manu jahpu rawt grai hpu wa nga ai ..dai ni shaning 50 ning hta mungkan na mat mat wa chye ai chyarang hta annau ni mung lawm nga saga ai kun?dai mawru kaba hta annau ni du kabye nga saga ai re.mungkan a labau mau moi ni hpe n’htang shen ding lit yu n’na annau ni mung lawan wan sharai shading la ra nga saga ai.du nga ai mabyin masa hte du hkra ladaw hpe yu maram ra ai zawn byin chye ai anna zingli gaw kara kaw na byin wa chye ai hpe ningpawt gawn hpaji mu ra nga saga ai.du hkra ladaw kalai shai shangun dik ai gaw bum maling mala ni hpun kawa krin wa ai majaw hte sut n’hprang rai ni tara n’lang majoi joi htu shaw hpun majoi kran maling shaza ai a jaw mungkan a manu dan dik ai du sat ni mungdan lamu ga shinggyin masha ni mat htum ma wa ai re.dai ni gaw sau dumlawng jakrung bunghkrawng ni a jaw mungkan gaw lani hte lani grai kahtet wa nga ai du hkra ladaw kalai shai lawan wa ai zawn hkai n’mai machyi ana zinli ni grau law wa nga ai .dai majaw mungkan a mat mat wa hkyen ai a ningpawt gaw mabyin du hkra ladaw re.majan a ningpawt mung dai re.annau ni dum ra sai.Dai ni annau ni gaw sharawng ja ai myu rai ga ai re jaw masha ga ga sharawng ai.masha lai hpe htang kaba dum ai.dai ni masha kaba ni jinghpaw ga jet jet hte mai shaga nga ninglen maigan ga ga shakut ai maigan ga matep yang she tangdu dum ai dai gaw mat mat wa hkyen ai jahpan hpe n’gun jaw ai n’dum shami myu hpe dut sha nga ai hte bung ai.dai ni annau ni hpe maigan ga law law hpe shangai la n’na tinang myu ga jet hte mai shaga ai tim sara kaba masha kaba law law gaw masha ga shap ga dum yang she AI-nawn ai,htang kaba ai tang du dum ai ni gaw myu shamat mayu ai ni,mayam jahpan bang la ai ni re.lawan sharai ra sai.lawan galai shai ra saga ai.ga mat htunghking labau rusai mat yang gaw teng 50 shi ning pyi grai n’du yang mat mat wa na rai saga ai law.dai hta grau yak ai gaw lamu ga krin lamu ga zai bru jang byin mat wa yang gaw n’kam mat tim shi hkrai mat mat wa ra na sha re.Hpun maling hpun kawa majoi n’kran ga.mungdan hpe shawng tsaw ra yang she myu sha ni myu hpe tsaw ra ai ngu mai tsun ai.mungdan lamu ga jahten sharun nga yang kara kaw nga na.n’kam matsan tim matsan ra sai n’gaw n’kam htawt tim htawt ra ai.galaw lu galaw sha shara n’lu wa yang kara hku rawt jat na.manu dan ai lamu ga n’hprang rai du sat ni shi hkrai mat mat na.lai wa sai shaning hkying 2-3 a mungkan hta byin lai wa sai labau ginshi ni hpe hti maram yu maram ai shaloi hpa majaw annau ni gaw mat mat wa hkyen ai jahpan hta lawm wa hkyen ai kun ngu ai hpe maram sawn mu lu na re.dai majaw MAT WA HKYEN SAI ngu ai laika ngau hpe matut sang lang na n’ngai.masha myu kaba masha law ai amyu ni gaw masha kaji kadun ni hpe myu gayau mayu jahtum wa nga ai .dai hta grau ai gaw du hkra ladaw hte mabyin ana zinli ni gaw mu nga ninglen mat htum wa chye ai.Jinghpaw laika hku lachyum hpe sang lang ai shaloi ga yan laika yan ni grai galu ai jaw kalang naw matut ka sang lang na n’ngai.hkung ga ai.Annau ga hpe manu shadan ga.laika ga ning nan ni hpe gyin shalat prat hta hkan n’na mabyin masa du hkra ladaw hpe masam maram n’na rawt jat sa wa ga law.Baren Numraw.


text:
KIA Dap Ba (3) ginra Mai Ja Yang muklum Federal Law Academy jawng hta Miwa Gumsan Mungdan, Sakhkung Mungdaw Party Rapdaw Dinggrin Salang Usa Dukaba Manam Tawng (sh) Sara Kaba Htoi Man kaw nna Wunpawng Htunghking hte seng ai lam ni, Wunpawng ginru ginsa Labau hte seng ai lam ni hpe sa sharin ya ai lam chye lu ai.
Sara Kaba Htoi Man hpe Jinghpaw Wunpawng Laili Laika hte Htunghking Hpung Dakkasu ni Munghpawm Myanmar (JLH) jawng ma ni hte Mai Ja Yang Federal Law Academy jawng kaw nna saw shaga da ai rai nna, jawng ma marai (100) jan sharin hkam la ai lam chye lu ai.
Sara Kaba Htoi Man gaw Miwa Gumsan Mungdan kata na, n law amyu ni a ginru ginsa labau ninghkring kaba langai re hpe Miwa asuya kaw nna tara shang masat masa hkrum ai wa re mung lam chye lu ai. Bai nna ya ten hta Jinghpaw Wunpawng ginru ginsa labau sawk sagawn komiti Ningbaw lit hpe gun hpai nga ding yang mung re lam chye lu ai.
EEDY


text:
Written by KNET
2014 ning November shata (23) ya jahpawt hkying (4:15)Am aten Hk.L.Y(56) Dap ni nga ai Hpun Pyen Bum, Bum Taung kawn Kadaw Bum hkran Hpaga Hka mayan maga de 120mm laknak kaba (2) hte kalang ta langai hpra gap bun ai hpe chye lu ai.
November (23) ya jahpawt hkying (4:19)Am ten hta HK.M.Y(389) dap jung nga ai Hka Ya bum maga kawn hpyen yen jawng ma ni nga ai Alen Bum hpaji ginra mayan de kalang ta shawng hpang (2) lang gap bun ai. Kade nna aten hta sha Lahkum Bum maga de 120mm laknak (2) hte mung kalang ta gap bun wa sai lam chye lu ai.
Matut nna mung November (23) ya jahpawt hkying (4:15)Am hte (4:24)Am ten lapran, masat (19) Dap Dung ginra Daw Hpum lawu na Loi Jau bum kaw nga ai HK. M.Y(320) dap ni gaw Kagam post lawu coffee sun mayan maga de 60mm, ngajinmi hte gap sharu bun ai lam hpe chye lu ai.
=====================
Myu Tsaw Kasa added 2 new photos.
Myen Asuya Dap Hpyen N-gun Kaba KIO Ginjaw De Grau Grau Ni Kahtep Wa Nga
Dai ni (Nov 25, 2014) ya shani shangi ka-ang 12:00pm grupyin daram hta Myen asuya dap hpyen nbungli (1) gaw Myitkyina-Manmaw lam dingyang Laiza makau hku garet nna Manmaw maga de pyen yu mat wa sai lam shiga na chye lu ai.
Bai, Myitkyina-Manmaw lam Ja Pu mare kaw du nga ai Myen asuya dap hpyen hpung n-gun (300) jan gaw ya yang Gang Dau mare kaw du nga sai lam shiga na chye lu ai, ndai zawn myen asuya dap hpyen n-gun kaba ni KIO ginjaw ginra makau de lani hte lani grai ni kahtep wa nga ai re lam KIA shiga lawk kawn na chye lu ai.


text:
Shiga chyalam kun gaw n chye ai, na lu ai shiga gaw, anhte a Shanglawt hpyenla ni asuya hpyenla ni nga ai shara de sinat gap bang yu yang, sharat pyi n na hkra zim gyem taw taw rai ma ai da. Bai shawnglam de na anhte a Commander ni mung hkai tawn da ai bawm ni hpe bai shaw kau shangun ngun re majaw, lachyum n chye na ai hpyenma ni mau nga ma ai da. Ya hte gaw asuya hpyenla langai KIA a bawm kabye hkrup la nna, si ai lam mung na lu ai.
Manhkrum zuphpawng gaw, “Galoi Mi She” rai na kun? Yawng grai myit lawm nga ga ai. Ya hte KBC kaw na, “Awmdawm” ngu, Kyu jawm hpyi ai nsen na nna, grau myit ru mat masai kun? nga tsun shajang nga ga ai.
JIC : Read more+++click (1)


text:
Do not move an ancient boundary stone set up by your ancestors.( Proverbs 22:28 )
Daw – IV. Gasat Kau Ra Ai Hpyen.
1. Hpyen Madung ;-
1. Hpyen Madung ;-
Wunpawng Mungdan kata de tawt lai je hpre shang wa ai Myen mung maden (Koloni) Lailen gaw Wunpawng Mungdan a hpyen madung re. Galoi raitim, dai zawn re ai Wunpawng Mungdan kata de tawt lai shang kabye je hpre bang wa ai maigan hpen hpe Wunpawng Mungdan kata kaw nna atsai awai shingle gasat gawt shapraw kau na.
2. Shingnan hpyen.
Wunpawng Mungdan masha rai nga ai ninglen tawt lai shang kabye je hpre chyinglau nga ai maigan mung maden hpyen ni kaw bung myen nan nna maigan mung maden a sumdoi daw hkrawng tai let Wunpawng Mungdan hpe jahten sharun ai Wunpawng Mungdan masha ni a ntsa roi rip je hpre dip gamyet sai chyup dang sha nga ai ni mung Wunpawng Mungdan a hpyen kaba rai nga ai. Maigan hpyen madung hte kaga shingnan nang ai kata hpyen ni rai nga ma ai. Shanghte galaw ai lam ni gaw na chying n shawp n kap dik htum ai lam re. Ba ai Ma shingma kawa ai re. Ndai shingnan hpyen ni gaw maigan mung maden hpyen ni Wunpawng Mungdan kata de aten na na magra noi chyinglau rawng nan nga lu hkra maigan hpyen ni a lagaw lata tai ya nga ma ai re majaw maigan hpen hpe gawt shapraw kau lu hkra shan hte hpe shawng a tsai a wai gasat shamyit kau ra ai.
3. Je bat hpen.
Wunpawng Mungdan a hpyen madung hte shingnan hpyen ni hta kaga awm dawm shanglawt nna shadip shahpang lu ai Wunpawng Gumrawng Gumtsa Mungdan gaw gap sa wa na lam hta dingbai dingna byin shangun nga ai ''je bat hpyen'' ni law law naw nga ai. Dai je bat hpyen ni gaw Wunpawng Mungdan Shanglawt Hpung a shwng de htawt lahkrip sa wa na lahkam hpe dingbai dingna lagaw gang ya ai hpyen, Wunpawng Mungdan hte Amyu sha ni a rawt galu kaba wana lam hta dingbai dingna shabyin ya ai hpyen hte, Wunpawng Mungdan awm dawm shanglawt nna shadip jahpang lu ai Gumrawng Gumtsa Mungdan byin tai wa na lam hta dingbai dingna ju shingna byin tai nga ai nigaw, Je bat hpyen rai nga ma ai. Dai majaw, Wunpawng Mungdan Mungshawa a akyu ara a matu ndai Je bat hpyen ni hpe a tsai a wai seng yeng kau ra ai.
XXXXXXXXXXXXXXXXXXX
2. Shingnan hpyen.
Wunpawng Mungdan masha rai nga ai ninglen tawt lai shang kabye je hpre chyinglau nga ai maigan mung maden hpyen ni kaw bung myen nan nna maigan mung maden a sumdoi daw hkrawng tai let Wunpawng Mungdan hpe jahten sharun ai Wunpawng Mungdan masha ni a ntsa roi rip je hpre dip gamyet sai chyup dang sha nga ai ni mung Wunpawng Mungdan a hpyen kaba rai nga ai. Maigan hpyen madung hte kaga shingnan nang ai kata hpyen ni rai nga ma ai. Shanghte galaw ai lam ni gaw na chying n shawp n kap dik htum ai lam re. Ba ai Ma shingma kawa ai re. Ndai shingnan hpyen ni gaw maigan mung maden hpyen ni Wunpawng Mungdan kata de aten na na magra noi chyinglau rawng nan nga lu hkra maigan hpyen ni a lagaw lata tai ya nga ma ai re majaw maigan hpen hpe gawt shapraw kau lu hkra shan hte hpe shawng a tsai a wai gasat shamyit kau ra ai.
3. Je bat hpen.
Wunpawng Mungdan a hpyen madung hte shingnan hpyen ni hta kaga awm dawm shanglawt nna shadip shahpang lu ai Wunpawng Gumrawng Gumtsa Mungdan gaw gap sa wa na lam hta dingbai dingna byin shangun nga ai ''je bat hpyen'' ni law law naw nga ai. Dai je bat hpyen ni gaw Wunpawng Mungdan Shanglawt Hpung a shwng de htawt lahkrip sa wa na lahkam hpe dingbai dingna lagaw gang ya ai hpyen, Wunpawng Mungdan hte Amyu sha ni a rawt galu kaba wana lam hta dingbai dingna shabyin ya ai hpyen hte, Wunpawng Mungdan awm dawm shanglawt nna shadip jahpang lu ai Gumrawng Gumtsa Mungdan byin tai wa na lam hta dingbai dingna ju shingna byin tai nga ai nigaw, Je bat hpyen rai nga ma ai. Dai majaw, Wunpawng Mungdan Mungshawa a akyu ara a matu ndai Je bat hpyen ni hpe a tsai a wai seng yeng kau ra ai.
XXXXXXXXXXXXXXXXXXX
Daw – V.
de bai matut na
Ya Yang Maju Jung Gasat Kau Ra Ai Hpyen.
1. Hpyen Madung;-
de bai matut na
Ya Yang Maju Jung Gasat Kau Ra Ai Hpyen.
1. Hpyen Madung;-


text:
Myu Sha 1. Amyu mundan a magam bungli… Myu sha ni yawng a myit hkrum n’gun tsi… 2. Yu nna, hkum mau nga… Ta tut shang tsap gun hpai ra. 3. N’gup kaw gaw Myen gap na lam tsun jahta.. Shang lawm gun hpai ga ngu saw shaga yang nbyin shi ai nga…. 4. Na […]
Category: Ga Shagawp
Ka-ni Hpyen
1.Ding hta Ga ntsa Amyu baw hpan law pra Ngai Jinghpaw sa tai Grai myit dik la nngai Nye a ginra Buga Wunpawng mungdan lamu ga Amyusha, shaga ai ga Tsun shaga ga, mung n bung Labau masa mung shai mat Dan hkung lak lai, shingni nga Myit hkrum, htawng ka ka Sai daw sai […]
Bum Sumshi
Shanglawt Tsing Sept 26, 2011 @ 3:00 AM Daina dik hkra yup n pyaw, Sam mung m’jan shiga majaw; Kyu rawt hpyi tim yup n lu, Majan pa de hkrai myit du; Salum wan hkru nga sangai, Myiprwisi gin-yan ayai; Yup-ra bunghkum she madi, Tai wa hpe masin nsi; Dap dung 8 hte 9, Yen […]
Mali Nmai Zup
Hprup Zau August 25, 2011 @ 11:51 PM Majoi lagaw e hkridun, Labau shang ai majun. Mali hte Nmai lwi hkrat, Wunpawng Mungdan a masat. Tanghpre mare e lwi zup, Wunpawng salum kinjup. Mali, Nmai zup ginra, Htoi tu shingkang kaba. Mali Hpung mai zup ai shara, Myu sha gindai rai nga. Mazup kawn shangai […]


text:
Wednesday, June 22, 2011
Yuk Jahtuk Amyu Kaba Lailen Thein Sein Asuya
Laiwa sai 4/5 ya laman hta Tan Lyin Mare e hpaji sharin nga ai Jinghpaw ma ni hpe seng ang ai Myen Asuya mu gun ni kaw na matut nga na ahkang njaw ai sha n-ga dai Mare kaw na gau ai lam gaw Myen amyu kaba lailen lang wa ai Asuya ban hte ban galaw hkrat wa ai shanhte a akyang, myit jasat madung rai nga ai. matut na simsa lam hte seng ai rai rai...mung masa bawngban na ginjang pru wa ai shaloi rai rai ndai manghkang hpe anhte nmai ngam tawn ai.
Myen Hpyen Du Kaba ni myit ra gyin shalat tawn ai 2008 Nargis Constition a Daw Kaba (340) hta "Mungdan sha shagu Munghpawm Myen Mungdan kata gara shara kaw raitim mungdan sha ahkaw ahkang hte maren ndut ndang nga lu na ahkaw ahkang nga ai." (ႏိုင္ငံေတာ္ ဖြဲ ့စည္းပံု အေျခခံ ဥပေဒ၏ ပုဒ္မ ၃၄၀ တြင္ - “ႏိုင္ငံသားတိုင္းသည္ ျပည္ေထာင္စု သမၼတ ျမန္မာႏိုင္ငံေတာ္ အတြင္း မည္သည့္ အရပ္ေဒသ၌မဆို ဥပေဒႏွင့္ အညီ အေျခစိုက္ ေနထိုင္ပိုင္ခြင့္ ရိွသည္”) ngu nna rawng taw hkra raitim dai Tara hpe Asuya nan nhkan sa ai hte maren dai 2008 Nargis Constitution laika buk mung anhte Wunpawng Jinghpaw Amyu sha ni a matu namdum na maisau daram manu ndan ai gaw asan rai nga ai,
1948 -2011 ning laman Myen Asuya pang hte pang Wunpawng Mungdan kaw na Nhprang sut rai ni hpe shaw sha nga ai lam gaw 1886 - 1948 laman Myen Mungdan hpe Up sha lai mat wa sai Brithish Colony Mung Maden Asuya hta htam Hkying/Mun hku nna grau sawng ai gaw teng teng sha rai nga ai. Shaw sha/ gun sha mat wa ai sha rai nna anhte Wunpawng Amyu sha ni a matu gaw daini na anhte a buga e byin nga ai Majan hte anhte a amyu shayi ni hpe roi rip nga ai lam ni sha rai nga ai.
Yu Maya Hpyen Magam Gun Dingsa
Myen Hpyen Du Kaba ni myit ra gyin shalat tawn ai 2008 Nargis Constition a Daw Kaba (340) hta "Mungdan sha shagu Munghpawm Myen Mungdan kata gara shara kaw raitim mungdan sha ahkaw ahkang hte maren ndut ndang nga lu na ahkaw ahkang nga ai." (ႏိုင္ငံေတာ္ ဖြဲ ့စည္းပံု အေျခခံ ဥပေဒ၏ ပုဒ္မ ၃၄၀ တြင္ - “ႏိုင္ငံသားတိုင္းသည္ ျပည္ေထာင္စု သမၼတ ျမန္မာႏိုင္ငံေတာ္ အတြင္း မည္သည့္ အရပ္ေဒသ၌မဆို ဥပေဒႏွင့္ အညီ အေျခစိုက္ ေနထိုင္ပိုင္ခြင့္ ရိွသည္”) ngu nna rawng taw hkra raitim dai Tara hpe Asuya nan nhkan sa ai hte maren dai 2008 Nargis Constitution laika buk mung anhte Wunpawng Jinghpaw Amyu sha ni a matu namdum na maisau daram manu ndan ai gaw asan rai nga ai,
1948 -2011 ning laman Myen Asuya pang hte pang Wunpawng Mungdan kaw na Nhprang sut rai ni hpe shaw sha nga ai lam gaw 1886 - 1948 laman Myen Mungdan hpe Up sha lai mat wa sai Brithish Colony Mung Maden Asuya hta htam Hkying/Mun hku nna grau sawng ai gaw teng teng sha rai nga ai. Shaw sha/ gun sha mat wa ai sha rai nna anhte Wunpawng Amyu sha ni a matu gaw daini na anhte a buga e byin nga ai Majan hte anhte a amyu shayi ni hpe roi rip nga ai lam ni sha rai nga ai.
Yu Maya Hpyen Magam Gun Dingsa
Subscribe to: Post Comments (Atom)


text:
Mungkan Ka-ni Nanghpam Lusha Pat Jasan Masat Nhtoi Bai Du Wa Ra Ai.Dai 26.6.2013 Nhtoi Hpe Hkap Tau Hkalum La Ai Hku Nna,1992 Ning Hta,Hparat Ninghkawng Magazin e Shalat Bang Lai Wa Sai,Shawnghtawk Tsing Pan a “N Shop Ai Uhka Hte Myu Tsaw”Sumrai Hpe Kalang Mi Bai Shat Lai Lai Hkamsha Dat Yu Ga Le I!
-------------------------
“Hkaw Bawm yan Hkun Awng! wa yu marit”.
Mana de na chyingdaw mi jawng hprawng ai tsang mali na nye a jawngma 2 ,nye a kaku makau de hkrit kamyin ai myiman hte wa tsap mara ai.
“Nan shut ai mara hpe dum mani ?”
“ Dum ga ai sara”
“Gai, dai rai yang sharin- gawk ting rawt yu mu ! mani ndai yan jawng hprawng hprawng ma ai ;dai hta n- ga, hkayawm lu ai hpe mung sara mu ai .Dai majaw ndai manang yan hte lakap nna sara ,nanhte yawng hpe tsun mayu ai.
“Naw kaji ai ten kaw nna ahkying hpe manu shadan chye ra ai; manu dan ai ahkying hpe lachyum n pru ai gaman lila n mai lahpawt kau ai. Myu kaba masha ni gaw ahkying aten hpe ja gumhpraw hta manu grau chye shadan ma ai.Dai majaw mung,shanhte gaw mungkan e kasi yu la mai ai ni rai nga ma ai.Ya she asak 10 ning jan sha naw rai nga ai nanhte a matu, hkayawm lu ai gaw kachyi mi pyi akyu n rawng lachyum n pru nga ai hpe myit yu mu. Hpa majaw nga yang,hkayawm malut hta rawng ai ,“Nikutin”ngu ai Dat gaw grai n-gun ja ai gung myu mi re.Dai Dat hpe shaw la nhtawm ,prangtai langai a ntsa e kahte mi jahkrat bun ai hpe sha pyi dai prangtai gaw htan si mat lu nga ai da.
Dai hte maren ,nanhte mung hkayawm nsa hpe marawp bang bang rai,nsa dai ni mahkawng law wa jang nanhte a hkalung la ai sinwawp hta jung kap nga nna ,mayu galim nga shangun ai hte kade n na yang , jahkru wa na ra ai.San pra nga ai nanhte a bawnu ni mung hkanu ma nna matsing nyan n-gun ni kya mat ai hte ya sha sha malap ja ai lam ni byin shangun nga na ra ai.Ba ai mung n hkam ai hte hkawm sa satlawat hpe mung ali shangun nga ai.Hpraw san ai myisha ni mung hkayawm wanhkut nsa a majaw htoi hkyeng ai nsam pru wa nna n hpraw san mat wa chye nga ai.Hkyeng tsawm ai nten ni mung chyang mang ai de gale mat nna hkalung ai hpraw nsam ni mung ginsa mat wa ai majaw, hpraw nsam hpe jahten ya nga ai. Dai majaw nanhte a matu hkayawm gaw kachyi mi mung akyu n rawng ai re, chye na sani?”
“ Chye na sai” “…kachyi mi mung hkum chyim yu mu ,hkum kajam mu ngu, sara htet mayu ai re,gai… yawng dung mu.”
Xxxxxxxxxxxxxxxxxxxx
Yupku ntsa e taw let shani jawngma ni hte ngai tsun shaga ai lam ni bai sumru yu let lai wa sai (7) ning a jawngma prat hpe bai myit dum sumru nga nngai.
Tsawra dik ai manang wa Brang Lawn hte ngai,Lahta Tsang Jawng tsang(9) hta sharin nga yang, ram ram hten byak lai wa saga ai.Ya sha sha jawng hprawng nna lawk shingjut hkan na kawa ginsum jabyak e ahkying shama chye ga ai. Ndai zawn jawngma sat hte nhtan shai nna ahkying shama nga ai gaw n dum shami sanpoi kaba du mat wa sai.Raitim an gaw myit shamu shamawt lam n nga; bat mi hta she 2,3 lang jawng gawk de du chye nga ga ai.Sara sarama ni mung an hpe ya sha sha sadi jaw ma ai.Raitim an gaw mani sum sum rai nna sha aten shalai kau ga ai.
Lahpawt mi hta sharin gawk de sarama shang wa ai hte an a shara de azi yu let an hpe mu jang, “Gai, Brang Lawn yan Myu Li, sara kaba a rung gawk de sa wa mu,sara kaba nan hpe ala nga ai” ngu tsun dat mi ai.An shang wa ai na jang myiset shachyen jum nna sharawt mada let, “Shang wa marit ,dai kaw dung mu” nga,shi a kaku makau na dung punghkum hta shara madun mi ai.An lahkawng sara kaba a hpung shingkang hpe n dang ai hpa, n sharawt mada lu ai sha gum dukrung nga ga ai.Sara kaba gaw galu kaba re ai hkum hkrang hte sari sadang shingkang rawng nna,hpung ja la ai zawn re myi lahkawng hte masha hpe azi mada chye ai Myen sara wa rai nga ai. Shi mada hkrup yang galoi mung n hkam lu ga ai.Ya mung shi hpe n sharawt mada yu tim,shi a tu kabrim la ai myi lahkawng hte an hpe mada azi da ai gaw, kraw lawang kata de du hkra mu mada kau ya na daram rai nga a dawng ngu myit dum nga ga ai.
“Nan lahkawng hpe sara kaba hkrum mayu ai na la sai, bungli law ai majaw aloi sha n lu jahkrum lu ai re.”Si mani ai nsen hte Myen ga hku shaga nga ai.An lahkawng mung kalang praw rai jawm sharawt mada dat ga ai.
“Sara kaba tsun mayu ai;anhte a jawng n-gun atsam gaw nanhte jawngma ni a ntsa e madung rai nga ai.Jawngma ni lam shagu hku nna atsam shapraw yang she jawng ngu ai gaw galu kaba kunghpan wa na n re ni?Jawngma ngu ai mying hte bung hkra nga sa ra ai lit nanhte hta ra nga malit dai.Grau nna nan zawn tsang kaba sai,jawng a kahpu kaba tai sai ni gaw kasi kaja madun ra ai;nta langai mi hta kahpu kaba wa gaw kanau ni hpe kasi kaja madun let sharin shaga ra ai hte maren sha re.Yu u ,naw kaji la ai Lawu Tsang ma kasha ni gaw nanhte tsang kaba sai kahpu kana ni hpe yu nna, kade sha myit rawt sharawng shajang nga ma ai i?Bai kasi hpan hkum hpe lawan dik ai hku hkan galaw chye ai asak12-13-14 rai nga ai Lapran Tsang jawngma ni hpe nanhte kahpu kana ni gaw jawngma sat majing hku nna kasi kaja madun dan ra ai n rai ni?Sara kaba tsun ai myit hkawn ma ni?”
“ Myit hkawn ga ai sara kaba”ngu,rawt tsun ga ai.
“ Raitaw, nanhte mahkawn nga ai Jawng Kawngsi mahkawn ga hta rawng ai nanhte jawngma ni a ga shaka hpe tsun yu mu”An lahkawng jawng kawngsi ga shaka hpe rau tsun ga ai.
“Nye hkum hpe kaja hkra shakut na.Nye sharin gawk hpe kaja hkra shakut na.Nye Jawng hpe kaja hkra shakut na.Nye Mungdan hpe kaja hkra shakut na.”
“Rai sa dung mu.Ataw!daini nan a hkum hpe nan kaja hkra shakut nga myit ni?Nan hpa galaw ai lam lai wa sai bat hta she sara kaba chye lu ai majaw yawn dik ai.Nan jawng hprawng ai sha n –ga, nan a hkum hpe jahten shaza nga myit dai .No.4 ka-ni hpraw du hkra nan kajam ai lam shiga teng ngai lu da nga nngai;dai lam ni a majaw jawngma yawng a ntsa e tawn da ai nye a tsawra myit gaw nan a ntsa e yawn dik nga nngai.Nan a hkum hpe nan n kaja hkra galaw la ai hte maren,nan a sharin gawk hpe mung jawng hprawng hprawng ai hte sharin gawk arawng jasum ya nga myit dai.Nan shinggan de dai zawn n shawp n kap galaw hkawm ai majaw ,gara jawng na jawngma ni rai ta?nga yang, “Dai jawng na gaw e” nga .Yu u ,jawng a mying n hten i? Bai, mungdan a matu gaw hkum tsun ,amyu a mying hpe nan makawp maga myit ni? Dai kasha wora kasha nga nna madi tsun ma yang, tinang amyu n hkra i? Kanu kawa kahpu kanau ni myiman n kaji i? Bai, ngai nan hpe ja ja tsun mayu ai;rai n tsun yang nan hpe san mayu ai.Nan a Kachin amyu hpe nan n tsawra myit ni?
“Tsawra ga ai”
“Kade daram tsawra myit ni?”
“Grai tsawra ga ai.”
“ E-rai sa. Nan dai daram tsawra ai nan a Kachin amyu sha ni a matu daini nan hpa baw akyu galaw sani?Hpabaw mi ap nawng sani?Tsawra ai ngu ai hpe n-gup aga hte sha n rai ;myit masin hkum hkrang mahkra hte ap nawng ra malit dai.Nan a myusha ni a matu daini nanhte Kachin ramma ni bungli grai galaw ra myit dai dum a ni?Shaning shagu tsang langai hte langai awng lai wa lu ai hte sha, nan a hkum a matu mung,amyu a matu mung myit dik mai sani?Sharin laika chye ai hpe sha ram dum mai sai kun?Shinggan hpaji hparat laika ni ,mungkan labau laika ni ,shilaika ni shani shagu n dang hti ,hti she laja nga ai .Ahkying hpe lachyum n pru ai gaman lila shama kau na malai dai laika ni hpe hti mu.Hkumhkrang hkam kaja lam a matu ,ginsup mu , tinang sharawng ai hpe tang du hkra shakut mu;la ngu ai gaw tinang a hkum makawp maga ai hpaji langai ngai hpe mung chye da ra ai. Ga shadawn, jauhkyen,judo ,karate zawn re ginsup hpan ni hpe chye da ra ai.Yu u ,hpaji hparat lam hta hpang hkrat ai zawn kaja ai ginsup lam hta mung nanhte Kachin ni n law la nga myit dai n rai ni? Ginsup awng padang lu ai a majaw mung,tinang amyu hte mungdan hpe mying sharawt ya lu nga ai n rai ni? Mungdan Asuya mung ginsup ai lam hpe grai shagrau sharawt nga ai.”Sara kaba gaw loi mi hkring la nna bai matut tsun wu ai.
“ Nan lahkawng nyan kaja ai hkrai rai myit dai.Tsang langai hpe awng la lu ai hta grau nna jat shakut dat yang ,Ningtawn ai jawngma pyi tai lu na myit dai.Ndai zawn hpaji lam hte shakut nna mung,myu hte mungdan a matu kaja ai bungli galaw ai hte maren, amyu hpe tsawra ai rai sai.Na majaw , na a kanu kawa kahpu kanau ,makyin jinghku ni hte sara sarama ,mare buga ni yawng gaw kabu gara ai hte myit pyaw lu na n rai ni? Daini nan gaw , nan a kanu kawa sara sarama ni hpe shawng myiprwi pru shangun mayu nga myit dai.Nan lahkawng nyan ram ai sha n-ga, ja gunhpraw dang lu ai kasha ni mung rai nga myit dai.Dakkasu du hkra shakut jin lu na atsam rawng myit dai. Nanhte a manang nkau mi gaw ,nyan kade kaja timung,ja gumhpraw n hkan nang lu ai majaw,kade sharin matut la mayu ma tim , Dakkasu hpaji ni hpe sharin matut la n lu ma ai.Tsang 10 awng jang kan bau bungli tam galaw shajang mat ra ma ai;kade sha lahpawt lama re ni?Nan zawn rai hkum tsup ai kasha ni rai jang, laika hpaji hpe myit mada da ai lam n nga,kanu kawa lung shangun nna sha lit shaprai lung nga ai zawn , du na kaw n du,lapran hpatwat hkan hten byak mat nga myit dai.Ndai zawn re myu lahkawng gaw,amyu hte mungdan a matu kade sha lahpawt lama rai nga a ni? Hpabaw hte bung a ta?nga yang ,Wutdek nta kaba gaw-gap ai shaloi,wuttawng 10 hpe hpai dang nga ninglen wuttawng 3,4 sha hpai chyai nga ai majaw dai wutdek nta kaba gaw ngut na aten hta n ngut rai,ahkying lahpawt kau ai hte bung nga ai.Nan mung dai zawn wuttawng 3,4 hpe sha hpai chyai nga na myit ni?Nan ya kaw nna magup sumhpa azin ayang myit yu chye ging sai.Asak mung n kaji manit dai;laika tsang mung kaba nga manit dai.Htaning hpraning e pyi mungdan magam hpe gun hpai na ten du wa manit dai.Manu dan ai ahkying hpe lila hkum shama kau myit,kaja ai lam de atsam dat ging manit dai; lam woi ningshawng kaja tai lu na shakut ra myit dai.”
Sara kaba gaw, loi mi bai hkring sa la nga ai. An mung nshung ta na jahpawt aten rai tim,salat she gali wa saga ai.Sara kaba gaw pawt sindawng ai nsen kachyi mi pyi n shalawm ai sha, an hpe sharin shaga nga ai re. Kalang lang yawn ai nsen pyi naw shapraw dat chye nga ai.Shi a ga nsen hta masha a myit hpe gang dun da lu ai atsam rawng nga lu ai.Shing rai ngai hkrai sumru nga yang,sara kaba gaw bai matut shaga dat wu ai.
“Kadai amyu hpe raitim laknak lang nna ninghkap gasat anut ai hpe sha myu tsaw myit rawng ai n mai ngu,myu a matu machyi hkam ai;shakut sharang ai; n-gun dat ai, lam madun kasi kaja tai ai;kam ging ai ni mahkra gaw myu tsaw ai lam rai nga ai.Yu u ,nan a Kachin amyu ni bumlang hkaraw hkan jawng n nga, laika n chye , hkamja lam n nga, moi prat na zawn yi hkyen sha nna sha naw nga nga malit dai; laika hpaji kata,hpungtang hpaji n chye ai majaw,myi n hpaw na n tu , rai nga ma ai. Dai bum ga de jawng sara dat nna ,jawng hpaw na matu mung yak la nga ai.Jawng hpaw da sai shara hkan pyi dat na sara n nga ai majaw bai byak ma wa nga ai.E…dai zawn re shara hkan nanhte myutsaw shayi shadang ni n sa yang kadai sa na i?Tinang a sai majing rai nga ai nanhte pyi n sa kam ai shara de kadai chyasam ni kam sa na da i?Myit hkawn ai n rai?
“ Myit hkawn ga ai sara kaba”
“Dai rai yang myutsaw shayi shadang ni a lit gaw kade sha law nga ai nan myit dum na manit dai.Sara kaba tsun ai mung grai galu wa sai,ya nan kaw na ga sadi ga hpe sara kaba ra nngai;nan a myutsaw myit hpe shadan shaleng sana ga ai ngu ga sadi jaw lu na myit ni?”
“Jaw lu na ga ai sara kaba”,Manang wa an lahkawng rawt tsap nga ga ai.Sara kaba gaw an hpe azi yu nga ai.
“Mi nan tsun lai wa ai jawng kawngsi ga shaka hte maren hkan sa na myit ni?
“Hkan sa lu hkra shakut na ga ai”.
“E…rai sa, dai ga shaka hte maren galaw shakut shaja sa wa yang nan teng sha myutsaw shadang la kaja tai wa lu na re ngu kam ai;galoi mung myit hkum malap mu. Gai, wa lu sai.”
“Chyeju kaba sai sara kaba”.
“E…e…e”
An lahkawng sara kaba a rung gawk na myit atsang awang nga let, pru wa saga ai.Dai shani gaw, an hkye hkrang la hkrum ai nhtoi ngu yang n shut na re.Sara kaba a tsawra myit gaw,an a ja la ai myit hpe shakya kau ya sai n rai ni?Oh tsawra myit ngu ai a chyeju gaw shadawn n dang kaba la nga ai law.
Xxxxxxxxxxxxxxxxxx
Myit malai majing lu ai hpang kaw nna shakut ai akyu a majaw , tsawra manang wa Brang Lawn gaw Yanggung Jak Dakkasu e II ning ngu na tsang hta sharin nga lu sai hte maren , ngai mung Myitkyina kawlik e II ning ngu na sawn hpan hpaji ginhpan hpe sharin la nga ni ai re.Ndai zawn tsan gang hkat nga ai raitim,hku hkau lam gaw n hten ga ai.Buga e ngam nga ai ngai gaw grau nna shi hpe myit dum lu ai. Shi hpe myit dum shagu n rai tim,rau ai aten ni hta Dapkawng lawk na kanu (Ni Ba )a nta de sa du chyai chyai rai nngai. Ni Ba hte kasha Hkawn Nu mung ngai sa du jang grai kabu gara hkap tau la nna hkum sumhpa jahta tsun chyai chyai rai ga ai.Grau nna Brang Lawn hpe kade tsawra ai lam ni, gumhpraw kade daram ram shagun jaw ra ai lam ni, kade myit mada ai lam ni hpe tsun dan n ma rai chye nga ai.Kanau Hkawn Nu gaw, asak (16) ning aten, pu tsawm ai numripan zawn rai nga timung ,ga n chye shaga ai num kasha matsan rai nga ai.Raitimung, sari shadang hte hpring tsup nga nna,myit hpaji mung rawng nga lu ai.Shatgawk bungli ni mung kanu pyi n kayin yu ra hkra kam ging nga ai.Bu hpun palawng ni mung shi law sha gaw chye chywi da nu ai.Rida maka numsha ni chye mai ai hpaji mahkra mung chye galaw da u ai majaw,Kanu a sharin ya lu ai atsam hpe tak la lu nga ai.
Lani mi ngai sa du chyai yang ,Ni Ba gaw ngai du ai hte , “Myu Li e ,daini gaw ningnam Hkawn Nu mare ka-ang na Miwa jak chywi seng de jak chywi sa sharin na nga aput ai aten na la sai majaw,sa sa na kun ngu,myit nga nngai law.Nta na jak mung hpai sa ra rai ,nang rau yang gaw naw hkan nang garum rit ngu mayu ai law.”
“Rau gaw e-Ni Ba.Ataw !Hkawn Nu shi dai daram sharawng nga yang wa na na hkum shingdang da gaw n mai law.Lau lau she sa sa ga.Anhte Jinghpaw ni jak chywi sha ai masha n law hkraw nga ai n re ni?Ni Ba e ,manang ni shagwi ai hta ,tinang nan sharawng nna galaw ai bungli gaw grau awng dang chye nga ai.Hkawn Nu mung awng dang ai jak chywi masha langai byin lu na re ngu kam ai.”
“ Re; Ni Ba mung shingngu myit mada nga nngai , nta e shi hkrai akik akawk pyi yu la nna grai chye galaw nu ai.Ning rai sharawng nna awng dang wa yang mung shi a kanbau bungli rai nu ga ngu …”
“She rai law Ni Ba e, jak chywi sha ai bungli she shang gumhpraw kaja dik nga yang …Myu shayi ni yawng pyi chye ging nga ai.”
Shingngu tsun hkat nga yang , Hkawn Nu shang wa ai majaw,ta yungnu shada dan let , “ Kaja ai Hkawn Nu ,hkyen lajang la su.Mare ka-ang de sa sa na”ngu dat yang, shi mung chye na wu ai majaw ,kabu gumlawt nna shi a gawk de gat shang wa nu ai.Dai shani na Hkawn Nu a kabu gara ai myiman nsam hpe ya du hkra shingran mu nga ai.Anhte zawn ga chye shaga yang shi kabu ai lam ni hpe tsun dan na re ngu, myit sumru let grai matsan dum kau dat ni ai. Manang hte n bung n pre ai raitim, tinang aprat hpe asum n jaw, tinang myit sharawng ai bungli hpe akyu jashawn shakung shalet jat na myit rawng ai Hkawn Nu hpe grai shakawn mayu ai hte,myu shayi Hkawn Nu masha yawng a matu akyu rawng nna awngdang ai jak chywi sarama kaba byin tai wa lu u ga ngu myit hta kyu hpyi ya nngai.
xxxxxxxxxxxxxxxxxxxxxxxxxx
Ginhtawng jawng dat ten bai du sai.Bat 2 du wa tim tsawra manang wa Brang Lawn Yanggung na garai n du wa nga ai.Shani shagu shi hpe la nga yang,Danai de na Ji Dwi n nga mat sai lam akajawng sha shiga na lu ai majaw,annu Wa ni yawng Danai de lung mat wa ga ai.Ji Dwi a makoi mayang poi hpe galaw ngut ai hpang bat 2 jan naw nga nga ga ai hpang she Myitkyina de bai yu wa ga ai . Du ai hte rau Dapkawng de manang wa hpe hkrum mayu dik let gat sa wa ni ai.
“Ni Ba, manang wa rai n du wa a ni?”
“Oh,Ma Myu Li !galoi du hkrat wa myit ni?Na manang wa mung du wa ra ai. Raitim Ni Ba mau nga ai Ma e. Na manang wa nta mung nau n kap ai she arai wa sai.Ya mung mana de kaw na n pru wa ai le.Shi hpa wa myit nga ai kun? Shi hpe yu yang sai n-gun n rawng la ai zawn asit awat san la ai majaw ngai san yu yang ,hkum n pyaw nngai gaw nga, nta e azim sha hkring sa la u. Ngaisha laika nau shakut nna rai na re, ngu yang gaw, ndai zawn prang hkawm, kalang lang gaw ,2-3 ya rai yang she apru wa rai mau nga nngai law.Sumtsaw lam hta wa mi myit gawng garut hkrum nga ai kun? Ma nang she dai hku asan yu nu yaw.Ni Ba gaw nang hpe sha kam nga nngai.”
Ni Ba hkap tsun dan ai ga hpe na ai hte nye myit hta myu mi ngu nga n pyaw mat sai. Manang wa hpa hkrum sha sai i? Moi kalang an hten byak lai wa sai ten ni hpe bai sumru yu let, shi a matu ngai myit tsang nga nngai. Ni Ba tsun ai zawn, sumtsaw lam sha rai u ga. Dai lam gaw tsi la loi na re ngu kam ai le.
Manang wa hpe mu mayu ai myit katu la ai majaw Ni Ba kaw hkang hpyi nna manang wa a gawk de shang wa ni ai; Kaku ntsa e shi hte ngai tsang 10 awng yang Malizup de manang ni hte ginseng seng sha sa ga yang , dem da ai sumla gaw ngai hpe hkap tau la nga ai. Ngai shi a sumla hpe azi yu nga ai.Galu kaba ai hkum hkrang hte sai hpring ai shi a mani sum myiman ni wa, ya Ni Ba tsun ai hte shai la nga ai. Ngai nsa kaba shaw let dung punghkum hta dung dat nngai. Yupku ntsa e taw nga ai tingse hpe hta la nna nye myit hta shawshishap nga ai hpe tingse dum mahkawn hkawn ai hte shatsai kau mayu nngai.
“Anhte Wunpawngsha ni shakut ra ga ai, Lam shagu hta grai naw hpang hkrat ga ai.Myit sumru yu yangMyu hpe sharawt na matu nang hte nye a lit nan rai nga ai……
Tsawra manang ni ….Wunpawng amyu hpe sharawt na matu…tsawra na matu grai naw shakut ga yaw…myu hpe sharawt na matu anhte a lit nan rai nga ai.”
Ndai mahkawn she hkawn chyai na ngu,yaw shada ai lam n nga ai sha, mahkawn ndai hpe n dum shami mahkawn shapraw dat nngai.Manang wa hpe mung hkrum mayu,tsun mayu ai lam law la ai majaw , ngai du ai sha pyi chye u ga ngu, laika kadun mi mahkret da na myit yu tim, hpa n chye ka ai hte dai mahkawn ga hpe sha, lachyum n pru ai ka kau da se ai.
Hpang shani manap shat sha ngut ai hte tsawra ai manang wa hpang de bai sa wa ni ai. Hkawn Nu dawdap e jak chywi dung nga ai mu ai majaw , “ Ni Ba gaw?” ngu dingsi san yang ,“Gat sa wa sai” da.” Na kahpu gaw” ngu bai dingsi san yang , “ Mana myi n mu ai shaloi wa nna, shat n sha ai yup ai, daihpawt hkying (9) e hkarang leng jawn na nga htingpa kaba gun nna pru wa sai” nga ai ga lachyum leng hkra lata hte mawng rai, sanglang dan nga ai.
Ngai mung shi tsun ai hpe yau la nna, manang wa a yupgawk de shang wa yu yang , ngai tak ai hte maren, ngai hpe laika kadun mi ka da ai mu lu ai.`
Tsawra manang wa , ngai hpe mara raw ya rit . Ngai masha ni a shangun ma tai mat ni ai majaw,lit hte maren hkawm sa wa ni ai.Ya hpang e she bai hkrum ga yaw”da.
“Um ….!ngai nsa kaba shaw let, dai laika hpe lang nna mau tsap nga nngai. Tsawra manang wa hpa galaw nga ai i?Grai chye mayu sai hte n chye n da myit rawng wa ai majaw,hkan sagawn na ngu myit daw dan let gawk na pru wa ni ai. Dawdap e Hkawn Nu ngai hpe hkap azi yu nga ai.
“Na myiman n tsawm nga ai;Hpu Ba n nga nna myit n pyaw nni? Shi n nga tim dung u” ngu ai lachyum hte dingsi da ni ai. Ngai mung shi hpe mani dan let, shi a makau e sumpum nga ai sumpan ni hpe hta lang nhtawm,
“Ndai ni mahkra masha ni ap ai hkrai rai ni?” ngu san dat nngai.Re lam hpe shi baw gum dan wu ai. Ngai mung, “Kaja ai”ngu ta yungnu shadap dan yang, shi gaw shabyi 2 maga she hkyawk hkawan wa hkra kabu ai myiman hte mani dan wu ai; gaja wa Hkawn Nu gaw awng dang ai jawk chywi sarama kangai byin tai wa nu ai.Shakut ai masha gaw myit ai kaw du lu nga ai;ngu ai sakse rai nga sai.Shi hpe shakram da let mare ka-ang de lagaw leng hte sa mat wa ni ai.
Shani tup ngai zawn nawn ai shara hkan, pru pru shang shang sagawn hkawm wa yang manang wa a lam hpe azin ayang n rai tim, “ hkrang “gaw mu lu sai re. Shana tup ngai myit n pyaw mat sai. Yup n lu ai… manang wa hpe chyu dum nga sai.
“ Oh!manang wa,nang hpe ngai kaning ngu htai la sana i? Moi an a sara kaba tsun madun ai ga ni hte an a ga sadi hpe nang malap sai i? Ya gaw nang ka-ni hpraw a hpung n dang mat ai majaw, lang ra ai ja gumhpraw ni law law a matu maigan hpaga salang ni kaw shangun ma tai mat nit hka i? Kalang mi shut lai wa sai hpe bai sharai la lu sayang, ya na zawn chye nga ninglen bai kahtap shut ai majaw,nang hpe ngai mau n ma ai hte yawn la mat ni ai le...na a manu dan la ai ahkying aten ni hpe akyu n rawng ai wanhkut sha byin mat shangun nit ai i.Manang wa e…dai aten ni hpe myit dum lahpawt dik sai yaw.
Jawng ni bai hpaw shajang sai.Myitkyina Kawlik na atsang htum sai hte maren,ngai mung Mandalay de jawng bai htawt sa mat wa ni ai.Du ai hte Yanggung de manang wa hpang laika shagun yu yang, jawng hpaw ai bat 2 na wa tim shi jawng de rai n du ai lam chye lu ai.Aten shagu shi hpe myit dum nga nngai re.Ni Ba mung kasha a lam chye mayu nga ai re majaw ngai mung tsawm htap ai hku ka shana dat sai.Shata 2 daram na jang she manang wa kaw na laika lu la hti ni ai gaw, “ Hten run mat sai myit ni hpe kaning di sharai la sana kun? Myit grai sharai let jawng laika ni hpe bai hkan sa lu na matu shakut nga nngai. Raitim nye myit hpe n dang hkang mat nna hkum mahtang myit hpang chyu hkan nang mat sai. N shawp ai lam hta pyaw mat sai nye myit ni hpe sharai la lu na hpang hkrat mat sai kun? Manang wa e nye prat gaw magwi simang hpe sin let , dum nga ninglen hkanu kaba hta yawng nang mat wa nna, n dum shami panglai nammukdara de du mat wa jang she kajawng ai; “ N shawp ai Uhka” zawn mi rai wa sai kun? Myit dum nna bai rawt pyen wa yang gaw, kawng hkarang n mu mada mat ai,hka panglai hta di hkrat si mat wa sai dai Uhka hte mi bung mat ni ai kun?” da.
Ndai zawn nga ai manang wa a laika hpe hti let myit n pyaw mat ni ai.Tsawra ai manang wa, ngai nang hpe kyu hpyi garum ai hta lai, kaga hpa n chye garum mat sai yaw….Nang malap da ai Madu Yesu gaw nang hpe n kabai da u ga.
XXXXXXXXXXXX
Tinang galaw ai lam shut shai nga ai hpe manang wa n shadum ai sha chye la lu nna bai sharai la lu hkra shakut nga ai wa gaw,teng sha manu dan ai masha kaja byin wa lu na re ngu myit mada let, manang wa a shiga hpe ding-yang madat nga nngai. Shalan shabran laika ni mung ashagun jaw nga nngai .Jawng lung nga ai shaning ka-ang hkup jan daram hta, lani mi na nhtoi e, manang wa kaw na hprisin-yu laika kadun mi lu la hti nngai.
“Manang wa, hkum grai n pyaw nga nngai;lawan sa wa rit” da! Ngai masin hpra nga ai hte loi mi mau la rai, dai hprisin-yu laika madun nhtawm jawng kaw na ahkang hpyi la lu ai hte Yanggung de rawt mat wa ni ai. Lam dingdung manang wa hpa n byin u ga ngu, kyu hpyi let yu wa nngai.Wanleng mung lanyan la ai zawn she nga.
Yanggung du ai hte manang wa nga ai Jak Dakkatsu jawngla nta de shap jawn modo hte sa wa nngai ai.Dai nta ndaw du ai hte wudang hkyeng sumla kap ai tsirung modo hpraw langai mi dai nta npu e tsap nga ai sha n-ga,hpun palawng hpraw hpun ai tsirung magam gun ni mung, machyi masha hpai ai baw hta, sumpan hpraw hte magap da ai masha langai hpe dai mawdaw hpraw de hpai bang nga ai hpe mada mu dat nngai. Shanhte a myiman ni n tsawm la nga malu ai.Dai lam ni hpe mu nga ai ngai mung myit kahpra la ai majaw ,dai makau du ai hte modo ntsa na gumhtawn yu nhtawm,masha hpawng de gat bang wa ni ai. Makau na jawngma langai mi hpe aba shala san dat ai shaloi,
“Shi Brang Lawn re. Mana yup nga let n nga mat ai wa re.”Shi a ga rai n htum yang, dai modo hpraw kata de ngai kahkan shang mat wa nngai.Magap da ai sumpan hpraw hpe gang hpaw dat yu yang , Oh…tsawra manang wa Brang Lawn le, hkum n pyaw ai na la sai zawn lasi la ai hte hpraw san ai; mi na shi a nsam ni mung she tsit mat salu ai.Myi di nga ninglen shi a n-gup hte nhka ni gaw myit n dik la ai nsam hpe shapraw nga ai.Shi a kahtan lasa, ladi nchyun hte shabyi ni gaw, myit malai lu ai lam hpe madun nga ai zawn rai nga ai.Ngai gaw kaning n chye di, n dang tsun ai yawn kaba hte mau kaba kayau let,myi n grip ai sha shi a nsoi nsa n rawng mat sai hkumtsawp hpe yu azi nga nngai.Grup-yin na masha ni hpa tsun nna, hpa galaw nga ma ai hpe ngai n dum mat ni ai.
Xxxxxxxxxxxxxxxxxxx
Oh…tsawra manang wa ngai ndai zawn nang hpe myit dum nga nngai.Myit dum shagu sen wan dan ai lungseng kaba hpe shamat kau ai zawn yawn la nngai . Ndai zawn yawn ai gaw ngai hkrai n rai , Na a chyinghkai kanu mung madung rai nga ai.Nang hpe chyu sha kam kaba nga ai shi a yawn hkyen ningtsam gaw, n-gup hte pyi tsun n dang nga ai. Shi a yawn hkyen hkrap ga nsen ni hpe ya du hkra nye a na hta hpring nga ai.
“Nu a tsawra ma e, kanu kawa a matu mung akyu n rawng,myu a matu mung lachyum n rawng, na a matu sha pyi akyu n tai ai ningrai si mat ndai wa,nu myit n dik la ai yaw , kade a matu si hkam ndai ngu Nu myit shapyaw la sana law e,gaman li la shaprat kau ai nye hkum ndai wa e-ma e…”Ndai zawn nga hkrap jahtau ai ningnu a hkrap ga nsen ni hpe nang na lu sai n rai.Byin mat wa sai mali ning na mat wa tim,kachyi mi pyi garai n malap lu nngai.
Manang wa nang n nga mat ai htawm,ngai mung myit grau dating let,hpaji sharin la ngut nna,Jiwoi ni a buga Danai ga de jawng sara bungli hte myu hte mungdan a lit hpe gun hpai shakut nga ai 2 ning pyi rai wa sai le.Jawng sara bungli gaw,shabrai n law la ai raitim, amyu a matu akyu grai galaw lu ai bungli langai mi re majaw , manaw manang ni shabrai n law la malit dai nga, kade wa jahpoi ahpyak tim,nye myit hta grai myit dik dum nngai.Tsawra manang wa nang nang mung asak naw hkrung nga ai rai yang,ya gaw myu hte mungdan a matu manu dan ai shadang sha langai tai nga na nit dai; ngu, myit dum dik ai yaw.Ya gaw nang –nang wa, kahkrun kagyin ni e sha kau ai ahkum chyatsam sha byin mat nit dai i.Myit dum shagu sum dum la nngai oi…..
Xxxxxxxxxxxxxxxxxxx
Lamung pu ni pu ai ginhtawng ta bai du sai.Jawng bungli ni shajin da ngut ai hte Myitkyina ga de yu wa nngai.Du ai shani jang Dapkawng de Ni Ba kaw sa du nngai.Htap mi sha re ai wutdek nta ahpraw anem rai nga ai Ni Ba yan nu a nta gaw lam kaw na yu yang, shingran katsi la nga ai. Wang de shang wa yang mung shawoi na zawn n nga , nsam hkum pu tsawm ga ai numripan hpun ni mung , yu lajang ai madu hte hka ai na la sai zawn,nyip hkraw shajang nga ma ai. Wang ting htoi hkyeng ai hpun lap chyahkraw ni hkrat run sumpum jawng nga ma ai. Dai zawn re ai byin nga maka hpe mu ai hte rau, shanhte hpe yu lajang ai Hkawn Nu hpe myit dum dat ai. Hkawn Nu n nga ai i? kade wa sa mat ai i? Ni Ba gumgai chyu sha kaning wa rai nga ai i? Myit mau nga let lagawleng hpe jum nna lamung hpun npu e sumru tsap nga nngai. Shaloi dai hpun ntsa na hkruji langai akajawng sha ngoi shaga dat ai majaw, masin MYA nga hkra, kajawng kau dat ni ai. Marit maroi hkamsha shangun ai dai hpun ntsa de sharawt mada yu dat let, “Oh…hkruji brang e..nang …manang wa Brang Lawn wa mi rai kun i?” ngu, kalangta myit dum tsun hkrup kau dat nngai.
Shingrai mau tsap nga yang, nta de na hkawm shara ai nsen hpe na dat ai majaw , mada dat yu yang,Ni Ba chyinghka lam e hkawm sa wa ai hpe mu dat nngai,Ni Ba gaw, hkruji ngoi shaga nga ai dai lamung hpun de mada yu nga wu ai. Ngai shamu dat jang she ngai hpe mu dat nna,
“Nu..i..Ma…Ma Myu Li wa i? wa rit , galoi me du nni?”Ngai mung lagawleng hpe tawn da nna, Ni Ba hpang de sa wa nhtawm, ta ladawn shakram let, “Kaja i… Ni Ba?Ni Ba ni hpe nau dum nna du ai hte sa wa ai re,” “ Ni Ba mung Ma nang hpe chyu sha myit dum nga nngai.” Ni Ba wa , tsun ai hte rau hkrap dat nu ai.Ngai mung ladi ahkri nga wa ai hte ga hkaw mi mung n shaga lu mat ni ai. “ Ma e-ya mung Ni Ba gaw yawn kaba bai hkrum nga nngai.Na manang wa nga taw ndai zawn n rai na wa ngu myit dum la ai hte yawn la ai; kadai hpe mung hpaji n chye hpyi n chye tsun dan rai; Ni Ba a maka n tsawm la ai she angu mat sani ai.”
“ Kaning rai yawn hpa bai hkrum nga ani? Ni Ba e..she tsun dan yu rit. An Ni Ba ni yawn ai baw rai yang rau jawm yawn, kabu ai baw rai yang rau jawm kabu, hpaji jaw lu yang jaw hkat she rai law.Ataw!Hkawn Nu gaw kade sa wa sata?” Ngai ga htum ai hte Ni Ba gaw,
“Hkawn Nu jan …Hi…i..i.. .Hkawn Nu ..i..i..ik..ik” nga bai hkrap nga nu ai. “Yaw !Ni Ba ….Hkawn Nu jan kaning re ta? Hpa byin a ta? Ya n nga a ni? Kade sa wa sata?” Masin kahpra ai hte n ji n-gu san dat nngai. “Nga ai. Gawk e chyu rawng nga ai. Ya yup nga sam ai.”
“Hpa wa byin nga ni? Ni Ba e …Hkawn Nu jan daram myit pyaw simsa chye la ai wa, myit n pyaw ai lam nga u ni? Hkum gaw pyaw nga ni?”
“Goi e..ma..e n tsun yang mung ngut na n rai, annu a n tsawm la ai maka hpe wa kam mung n kam tsun ai yaw. Maning Hkawn Nu jan kaw lauban rai ga ai nga ai la masum mi sa du chyai chyai rai ma ai. Annu mung garen gari rai nga la ai hte,myitsu nga ma ai gaw ngu kam shut kau nna jinghku galaw matut la nga ga yang she, dama kasha daw ai la kasha langai mi Hkawn Nu jan hpe matsan dum tsawra dik sai law nga , Ni Ba hpe tsun wa ai.Shing rai Ni Ba mung myit hkrum ai lam tsun dan nna, tawng marang mi nta masha daram pru pru shang shang rai nga lai wa sayang, “Naw hkawm n-ga ,ginhtawng e Hkawn Nu jan hpe wa woi hkungran la na nngai,”nga ga sadi jaw da nna hkawm mat wa ai ya du hkra n pru wa mat sai,”
Ngai masin na pawt ai hte, “ Taw! Ni Ba, hpa wa hkrap nga nta? N wa timung yau sai le.Shi masu kau ai rai yang mung hpa byin wa na n re gaw.Dai zawn re ai la kaw n jaw sha kau dat ai pyi rai sai n mu?
“ Hpang hkrat sai, Ma e .Hpang hkrat sai.Ya Hkawn Nu jan shi hkrai n rai mat sai. La dai , “ Ninggyi” shabat kau da sai gaw .Ma-e gaida yan nu rai nna roi kau da mi ai oi-Ma e –i…hi…hi…ik…ik”Ndai zawn Ni Ba hkrap let bai tsun matut dat ai ga hpe na kajawng ai hte masin hta hkra la mat ni ai majaw akajawng sha rawt tsap let,
“Tawk! Ndai zawn nga ai gwila wa i?Ngai chyawm hkan tam sat kau yang…Ataw!Ni Ba, n-gyi kawa shadu di aging shawa sha ga le.”
“Ma e , rai nu ga. N-gyi kawa sa shadu yang mung ngai sha ga n chye shaga ai jan she grau myiman tam kaji hkawm na re. Shawa sha yang mung masha ni gaw ja gumhpraw lu ai ni nga yang, hpa zawn nawn na n re.Ja gumhpraw hte she n kabai bun na i? Dai shawa sha lu ai ja gumhpraw gaw nye a kasha hpe myit shapyaw ya lu na mung n rai, shi hpe prat tup makawp maga ya lu na mung n rai.”
“ Rai taw , Ni Ba! tam sagawn nna Hkawn Nu hpe sa sa ya yang n mai na kun?”
“ N mai na re-Ma e, Ni Ba sagawn yu sai; shi num ma hte re ai da.Sut mung lu su ma ai da.”
“Tawk ! aga! n-gun n ja ai num ma ni hpe myu shadang sha rai nga ninglen roi rip gwi ai i ?” Ngai wa wutik let,lata yan hpe ajawa latsup da nga nngai.
XXXXXXXXXXXX
Dai shana tup ngai yup n pyaw ai.Ni Ba a myit ru myit yak lam gaw nye a masin salum hta noi nang wa sai. Hkiba myit hte yupku ntsa sumru nga nngai. “Hkawn Nu-Hkawn Nu ,na a gam maka hpe wa ngai kaning di garum lu na i?” Hkawn Nu hpe shingran mu ai. Shi jak chywi sharin sa wa ai shani na shi a kabu myit pyaw ai myiman nsam hpe myit dum shingran mu dat yang ,dai zawn bai kabu shangun lu hkra kaning di matut garum lu na i.,? ngu, myit sumru yak nga ni ai.
“Ngai wa Hkawn Nu hpe hkungran la kau na rai wa sai kun?”Shing ngu yang mung nye a tsawra dik ai Seng Pan hpe myit dum shingran mu wa ai.Tsawra ai Seng Pan gaw Sammung ga na tsawm shayi langai mi rai nhtawm, Mandalay Dakkasu e hpaji rau sharin la nga ga yang, Hpung bungli hpe rau jawm gun lai wa ga ai kaw nna, tsawra sumri dun,hpaji hkum jang tsawra ai Hkristan dinghku jawm de ga ngu myit hkrum ga sadi jaw da hkat sai re.Shi gaw Hpung bungli hpe myit lawm la ai hte maren,Mandalay Dakkasu na hpaji janmau lu la ngut ai hte Intsing Ingalik Chyum Dakkasu BD course kaw bai matut lung nga ai;dai ning hpang jahtum shaning rai sai re.Nye a matu gaw Seng Pan hpe tsun shara n nga hkra myit dik dum la ai re.
“Oh-Hkawn Nu gaw n hkum tsup la nga ai hta n ga , myu shada roi rip hkrum ai hte myiman kaji la nga sai majaw shi a prat hpe myit tsang shara law la nga sai re. Hkawn Nu hpe ngai n la yang , shingkang shingwang kata ai shi a prat hpe kadai wa hkam la sana i? . La nkau mi gaw sutgan ra marin ai majaw sha sut su ai num kasha ni hpe gyam chye nga ma ai.Shi a prat ting hpe matut nna pyi n sumru gwi nngai.
Um! ndai lam gaw nye kahpa ntsa e mara sai re;ndai li la ai lit hpe ngai n hpai yang kadai hpai na n re. Ngai hte sha shannu ni dik ai jinghku ngu yang shut na n rai .Tsawra manang wa hpe mung myit dum nga nngai.Shi lama nga yang ndai zawn byin na n rai. Kayung wa myit n su ai majaw, daini kajan myiman kaji hkrum sai.
Oh! Ngai-ngai, myutsaw myit rawng ai la majing rai yang, ngai tsawra ai manang wa a kanau kajan ni a ru tsang ai lam ni hpe kaga masha langai zawn yu shalai kau na kun? Manang wa e-nang hpe tsawra ai ngai, myu hpe tsawra ai lam hpe mung shadan shaleng ra sai. Wunpawng amyusha ni a lit hta Hkawn Nu a lam gaw nye a lit nan n rai ni? Ndai lang na masha wa hpe garum matsan dum ai lam gaw nye a prat ting hte sha n rai, nye masin salum hte nan rai na sai.
Xxxxxxxxxxxxxxxx
Hkungga tsawra let,
Ali a myu tsaw myit majing lam hpe Apan chye na hkap la ya ai majaw, Ali hpyi ai ahkang hpe san seng ai myit hte jaw dat ni ai. Dai num kasha hpe nachying matsan dum la ai hte gaja wa shi a prat gaw,Ali sha matsan n dum yang myit tsang hpa nan rai nga ai.
Ali hte rau Apan a masin salum hpe dai num sha a matu jaw ya kau sai yaw. Bai,Ali hpe kahtap shana mayu ai;dai numsha hpe Apan hta grau tsawra matsan dum makawp maga u lu yaw. Shi myit n pyaw myit kaji ai baw hpa mung hkum galaw shut lu !Ya hpang de kaning re ruyak jam jau ni hkrum wa raitim, ngang kang myit masin hta prat hpe asum n jaw ai sha awng dang hkra shakut lu ai marai ni mung rawng nga u ga yaw.
Shing re marai rawng ai hpe she LA KAJA nga ma ai n rai i?
Apan a matu hpa hkum tsang yaw. Ali hte tsan gang ra mat ai Apan a gam maka hpe yawn hkyen myiprwi hte ahkying hpe li la n shama kau ai sha, Hpung a magam bungli ni hpe hkum hkrang myit masin mahkra hte grau nna gun hpai shakut shaja nga na nngai.Ali myit simsa lu u ga;kyu hpyi ya dat ai yaw.
Tinang a akyu n tam ai sha, “Myutsaw” myit hpe shagrau let, Yesu a tsawra myit hta,
Seng Pan
Kutkai
Lawan dik ai hku lu la hti ai tsawra Seng Pan a dai laika hpe hti let n chye tsun hkra kraw hta hkam sha mat nngai.
Oh! Seng Pan! Seng Pan! na a san seng ai tsawra masin salum hpe hkungga lara hte prat tup manu shadan na matu nang matsan dum ai Hkawn Nu hpe teng sha prat tup tsawra matsan dum let makawp maga na ngu ga sadi jaw nngai yaw.
Dai shana jang Nu Wa nta masha yawng hpe ngai myit daw dan ai lam tsun dan sai.Yawng Hkawn Nu yannu hpe matsan dum ai hte myit hkrum ma ai.Hpang shani Ni Ba yan Hkawn Nu hpe bai sa tsun dan yang nye ga hpe grai mau nga ma ai. Shannu lahkawng aja wa hkrap wa ma ai .N-gun kya ai num ma shannu n rai i? Kabu timung, yawn timung, hkrap chye ai gaw num ma ni a akyang rai nga ai.
Bat mi lapran Jinghpaw Htunghking hte maren num hpyi num ya rai bang wa saga ai .May shata praw de hkungran poi galaw na nhtoi daw saga ai. Ahkying loi mi naw nga yang,Sarama Seng Pan gaw n myit mada ai sha Myitkyina de Hpung bungli hte seng nna du lung wa ra ai. Dai majaw hkungran poi sa du dung lawm na matu saw shaga dat sai.Hkawn Nu hpang de sa woi du jahkrum yang mung, mu ai hte kanau kana majing zawn tsawra hkat ma ai.Hkawn Nu gaw, sarama Seng Pan hpe hkungran poi hta numnawn tai ya rit ngu saw lajin nu ai, Ngai mung sarama Seng Pan chye na hkra htai dan yang shi mung hkraw ya nu ai.Hkawn Nu gaw nachying kabu la ai majaw , sarama Seng Pan hpe ahpum da u ai. Oh..! salum lahkawng hpawm sak jaw kau yang she, Hkawn Nu jan grai tsawm hkra bai mani wa ra ai rai.
XXXXXXXXXXXX
Jawng ni bai hpaw sai majaw, Hkawn Nu hpe shakram da nna Danai de bai lung wa mat ra sai.Tsingdu tsingman ni hte nam maling ni mung lungseng tsit zawn bai tsit lali tsawm wa mara ai. Nye a majaw Hkawn Nu a prat mung ndai tsingdu ni zawn bai tsawm lali wa lu sai ngu ngai myit dum kabu nga nngai.Nye a myutsaw myit hpe shadan shaleng ai lam hta, shadik shatup lawm ai sarama Seng Pan hpe mung tut myit dum let chyeju dum nga nngai.
“OH…! sinhpraw ai sarama hpe Madu Yesu gaw, shaman chyeju jaw htang ya nga u-ga law.”
Shata mali, na jang Hkawn Nu atsawm amai shadang sha langai shaprat lu sai lam kabu gara shiga na lu ai. Nye myit hta nachying kabu la nga ai hte shannu lahkawng hpe shingran hte myit dum sumru yu dat nngai.Oh..!Hkawn Nu myit mi kaji nga ai kun? Ngai hpe kade sha kam hpa let myit dum garen nga ai kun?Myit n zim la ai hte ahkang hpyi la nna nta de gan yu wa nngai.
Nta masha ni yawng kabu gara hkap tau la mi ai. Hkawn Nu yannu hpe yup gawk e mu lu ai. Abawng alang re ai machyangai hpe mu lu ai majaw , nye myit hta n chye tsun ai ana amyu mi hkam sha kau nngai.
“Um ..!shinggyim masha langai mi mungkan ga ntsa bai jat wa sai.Shi hpe shingteng amying jaw ra ai, kaning ngu wa shamying na i? “
Myutsaw myit n rawng ai myu shadang langai a majaw , ma ndai mungkan ga de du sa wa sai n rai ni? Myu a matu akyu n rawng ai si mat wa sai katsa zawn mung n rai u-ga .Ma ndai gaw ngai zawn , sarama Seng Pan zawn “Myu Tsaw” myit hte hpring tsup nga u ga .Shi hpe shingteng amying “Myu Tsaw” ngu shamying na re.
Hpang shana Ma hkalum amying jaw jahtawng htu sha kyu hpyi hpawng galaw ga ai. “Myu Tsaw” ngu shamying sai.
Nta masha yawng mani sum myiman hte kabu gara shajang ma ai.Hkawn Nu yannu hpe mung grai gawn lajang nga ma ai.Hkawn Nu , Ni Ba hte Nu Wa nta masha yawng a myiman nsam ni gaw tsawra myit hte hpring tsup nga mali ai. Ngai mung shanhte yawng a ntsa e myit dik myit pyaw la nga nngai.
Kyu hpyi hpawng ngut sai hte manam yawng bra masai. Shana hkying 9:00PM jan rai sai. Annuwa ni a yupgawk e, Tsawra matsan dum ai myit hte Hkawn Nu a lahpyen na Ma hpe pawn la nna, shabyi ni apup ya let, kanu a kahtan ntsa abya nga ai kara ni hpe masawp ya nngai.Ma chyangai gaw ngwi pyaw simsa ai hte yup pyaw nga ai. Hkawn Nu mung yupku ntsa ,tsawra kamhpa la ai myiman nsam hte ngai hpe mada nga let,kade n na yang, angwi sha yup pyaw mat wa nu ai.Yup pyaw nga ai shi a myiman nsam gaw mara kata ai Ma kaji langai a myiman zawn, san tsawm la nga lu ai.
Ngai mung, Tsawra matsan dum ai shaman chyeju gaw, ndai nta dinghku hta tut grin nga u –ga law;ngu,kyu hpyi ai hte yup –ra shang wa ni ai rai.
Jet ai Tsawra myit gaw, anhte Wunpawng myusha ni shada hta , tut e hpring tsup nga u-ga law.
Tsawra let,
Shawnghtawk Tsing Pan.


text:
时间:2016-08-14 22:55:37 来源:德宏团结报
Maru Mai
Aga! Jinghpo Nhpye le
maka riwom hte sha da ai
Ri chyang majen bang ai re
Singgo maka htap ai
Kahkum tum maka kap ai le
tsom htap la ai n hpye dai go
Htiunghking la-hkri rai nga ai yo
Jinghpo Wunpong myu shja ni a maka hpaji nan rai nga ai lo
Oh... ndai mungkan pin ra hta
Nhpye amyu gade mi lo nga tim
Jinghpo Nhpye hpe chyu sha
Mu dat shagu
marit yan ningtsing sha mi lu
Jinghpo Wunpong myu sha ni a htunghking re ngu
galoi nhtoi raitim
malap kau dam n lu nngai oi
Goi... dai gabrim tsom la ai nhpyeng shingman hte
Goiwat tsom nga ai matu banzat hpe yu ningeln
Hto shagong buga na
Chyinghkai nutsen ni a dinghkong da dun shanu
Kanu yan maka shagu ai majoi shingran hpe mu
Shagrau ging ai atsam marai
Jahpu ging ai maka hpaji ni hpe ngai myit dum lu nngai yo
Bai le... dai hkye kang tsom ai Jinghpo nhpye hpe
Madin yan hkumba e sha nopi ton nna
Nu tung da ai re ngu yu chyai
Moi dim kumhpa ai re ngu marit shamai
Wo sumtsan buga wa mi hkom mat wa tim
Jitlam hpyengji sha ni wat rai
lamun dung ahpong shang tim
Jinghpo nhpye hpe ngai ntat
Aten ahkying shagu
Jinghpo Wunpong amyu rai nngai ngu
Shawang yan amyit hta dum lu
Oh... nhpye
gabrim tsom ai jinghpo nhpye
Hkye kang tsom ai jinghpo nhpye


text:
Myitsu hpu shawng hpu ba ni e ya ten hta Malaysia kaw naw du nga ai J.W sha ni gaw, Shim lam a matu yawng myit grai tsang nga ai re. Hpa majaw nga yang, Asuya gaw ya ten kaw nna Crackdown galaw hpang taw sai re majaw, Documents n nga ai Migrants workers ni hte Refugees ni hpe yawng hpe mung, rim majaw taw nga sai re. Dai majaw nan hte Mai gan mungdan kaba e shawng du nga sai ni yawng mung ti nang nga ai mungdan Asuya kaw e Malaysia hta naw ngam nga ai J.W tsinyam hkrum sha nga ai ni a matu naw mahkrun jawm tam let UNHCR de shadut ya na matu jawm galaw ga law.
Hkungga Let,
KRC
M'sia


text:
Nhtoi: September 8, 2013
N-Hka ga mare kaw nga ai hpung up sara Sara Ram Mai hte shi kasha Ma Naw, Shd. Nang Mawn Htin Aung, Slg. Lahkreng Hkaw Dup hte rau marai 7 hpe rim let nhtang chyaw noi ta nna zingri nga ai lam na chye lu ai. August 29 ya majan byin ai shani kaw na ya du hkra zingri nga ai lam na chye lu ai.
Mare na Num kasha ni hpe mung rim la nna nam de dun shang hkum shan roi rip (Rape) la nna labu palawng n kap ai bai dat dat, Mare masha yawng hpe mung KIA hpe madi shadaw ai ni re ngu yawng rim mahkawng la nna Nawku jawng kaw sharawng machyaw ta let zingri nga ai lam, September 7 ya shana maga Machyang Baw mare de hprawng lawt wa ai ni kaw na shiga lu la ai.
Myen hpyen ni gaw lawu ga na hpyen n-gun, Malu masha, laknak ni nbungli hte shani shagu htaw jat nga ding yang re lam chyelu ai. KIA Dap Ba 1, Dung 7 ginra hpe shata 3 laman zing madu la na masing nga ai lam kata lam shiga kaw na chye lu ai. Majan byin hpang ai shani kaw na ya ten du hkra N-hka mare hkan e Myen hpyen ni but jawng nga ma ai lam chye lu ai.
Ya majan byin nga ai ginra hta nga ai mare masha ni law malawng gaw Nung Lungmi amyu sha ni re lam matut chye lu ai.
Souce : PTO


text:
Sunday, September 15, 2013
Ceasefire Accord hte Anhte a Mung Masa Shawnglam
Shawnglam Hpyen Magamgun ni
Daini na ten Tai Hpyen Myen Asuya kaw na shanhte pi lachyum atsawm nchye ai “အလံုးစံု အပစ္အခတ္ ၇ပ္ဆိုင္းေ၇း” ngu ai hpe October shata Naypyidaw e galaw na matu da-kring da-lang hkyen lajang nhtawm shara shagu hkan brawp hkawm nga masai. Ethnic Rawt Malan Hpung ni hpe ga shakra kanawng yu yang, KIO kaw nna gaw Myen ga-si hku nna “အလံုးစံု အပစ္အခတ္ ၇ပ္ဆိုင္းေ၇း” ngu ai lachyum hpe atsawm nchye na ai ngu … bai ga-san san nhtang dat masai, UNFC malawm ni hte hkrum bawngban ngut ai hpang … mi “အလံုးစံု အပစ္အခတ္ ၇ပ္ဆိုင္းေ၇း” ngu ai gasi hpe matut nlang ai sha “တျပည္လံုး အတိုင္းအတာ အပစ္အခတ္ ၇ပ္ဆိုင္းေ၇း/ Nationwide Ceasefire Accord) ngu ai gasi hpe bai lang hpang wa masai, Myen asuya kaw na majan hpe nlu shazim tim, International Community a man e “Nationwide Ceasefire Accord” galaw lu na matu gaw ahkyak dik aten rai nga malu ai, rawt malan hpung yawng hte lama Ceasefire galaw lu wa ai ten UN Sec. General wa nan sa shanglawm shaman na ngu ga shakra tawn sai hte ASEAN Chairman hkap la woi zuphpang na lawnglam ndai lahkawng hte sha pi ndai Ceasefire Accord a lachyum/ manu gaw Tai myen hpyen ni a matu manu kaba dik rai nga sai.
Anhte Ethnic yawng a matu ndai Ceasefire Accord gaw lachyum pru ahkyak ai kun? teng sha simsa galu kaba nga yang .. kadai Manya majan hpe sharawng na rai ta? Myen ni a Maw Lanyet gaw, ya majan pi n-shazim tawn lu ai ten hta mungkan masha yawng a man Mandan gawut(black majic) ai zawn di dat nhtawm Mungkan kaw na mung “Myen Asuya nnan kaw na galoi mung nlu/ nbyin yu ai labau shang Ceasefire Accord kaba ndai hpe lu galaw masai .. dai majaw mungdan kaba ni kaw na yawng jawm shakawn jawm shagrau saka” ngu ai nhtoi byin hkra shakut nga ai aten rai nga ma ai .. ya na aten masa hpawa e Ethnic Rawt Malan yawng shang lawm ai Ceasefire Accord hpe October shata Naypyidaw kaw she galaw lu sayang gaw Myen Asuya kaw nna shanhte a Awng Padang Poi kaba hpe mungdan ting matut manoi woi galaw na matu gaw nyak na sai.
1994 ning Myen hpyen jaubu chyawm tari ni shanglawm nna ta masat ka tawn ai myit hkrum ga sadi hpe pi sadi ndung, ya mung “tsun ai kaga .. galaw ai gaw kaga” dingyang naw galaw nga ai Myen hpyen ndai ni hpe tinang KIO/KIA Ginjaw kaw na loi loi hte kam, hkraw ya na masa nnga na nhten!! Ngu maram lu ai. Arakan Army, Taaung National Liberation Army(TNLA)/ KIO/KIA Amyu sha ginra ni hta majan shani shana, nsim nsa naw byin nga ai. Anhte tang hpyi ai mung masa ahkaw ahkang, amyu sha ahkaw ahkang ni hpe hkam dahka jaw lu ai roadmap shing nrai masing masa ni nmu lu shi dingsa ga hpe pale palau, kam ai hku tsun .. kam ai hku galaw ai Myen Asuya tsun ai ga .. hkap la na lam nnga na nhten, grau nna Balawng hpu-nau Rawt Malan Hpung(Taaung National Liberation Army[TNLA]) hte tinang KIO/KIA gaw labau shang, 1964 ning Mung-be zuphpawng e lahkawng maga na ningbaw ni lawm rai, prat dingsa amyu sha lawt lu lam hta rau ta gindun lahkrip ra ra gasat mat wa na ngu ai ga sadi ta masat hpe htu nhtawm hpu nau kumbang jun tawn ai lam ni gaw, gaman li la nrai nga ai .. labau sakse ni mung rai nga sai.
Wunpawng Gumrawng Gumtsa Mungdan Bunghku hpe bai gaw sharawt lu na matu gaw nang, ngai yawng shani shana, nsim nsa naw da-hpran shakut lawm ra nga sai amyu sha/ mungdan bungli nan anhte yawng a man e ka-pa nga sai hpe dum ga.
Yumaya Hpyen Magamgun Dingsa
September 15, 2013
Subscribe to: Post Comments (Atom)